Geseran dan Aplikasinya

Terdapat pelbagai perkara yang berlaku dalam hidup kita dan terkadang kita tidak perasan pun perkara itu adalah penting. Contohnya adalah geseran (Friction). Ia membantu kita berjalan, memberhentikan kereta dan banyak lagi apalikasinya. Artikel ini akan membincangkan maksud geseran dan apakah aplikasi yang selalu kita gunakan dalam kehidupan seharian kita.

Apakah itu Geseran (Friction)?

Geseran ditakrifkan sebagai suatu daya yang yang menentang pergerakan apabila dua objek bersentuhan. Sewaktu sebiji bola digolek, hukum Newton pertama menyatakan bahawa bola tersebut seharusnya terus bergolek. Namun demikian, hal ini tidak berlaku dalam realiti dunia. Adakah maksudnya hukum tersebut adalah salah? Tidak. Bahkan ini hanya membuktikan hukum tersebut.

Newton’s First Law of Motion: An Object in motion will remain in the same motion unless an external force acts on it

Hukum tersebut meletakkan kondisi pergerakan tersebut iaitu objek akan terus bergerak melainkan wujud daya yang menentangnya. Bola tersebut berhenti bergerak kerana adanya daya menentang. Dan daya tersebut tidak lain tidak bukan adalah geseran antara lantai dan bola. Seandainya eksperimen diulang dengan lantai yang lebih licin dengan daya keatas bola yang sama, nescaya akan didapati bola tersebut bergolek lebih lama.

Faktor yang mempengaruhi Geseran

Faktor yang mempengaruhi kekuatan geseran tertakluk kepada dua perkara utama iaitu sifat semulajadi permukaan bahan dan daya keatas objek pada permukaan. Kedua-dua faktor ini menentukan darjah kemudahan suatu objek untuk bergeser pada permukaannya. Faktor pertama iaitu sifat semulajadi permukaan bahan merupakan faktor tetap. Setiap bahan mempunyai bentuk dan ketidakkonsistenan tersendiri. Walaupun permukaan kuprum mungkin kelihatan licin, namun jika dilihat dibawah mikroskop, akan dilihat ketidakkonsistenan yang ketara. Hal ini menyebabkan wujud geseran antara objek yang bersentuh dengan permukaan kuprum.

Kuprum dibawah mikroskop berkuasa tinggi 1

Faktor kedua ialah daya keatas permukaan oleh objek. Daya ini dikira keatas permukaan secara menegak keatas permukaan tersebut. Jika suatu objek bergerak pada suatu permukaan rata, daya ini adalah berat objek tersebut. Ini merupakan salah satu punca kotak yang diisi dengan lebih berat lebih sukar ditolak berbanding kotak yang sama yang lebih ringan. Daya normal ini bertindak mendekatkan dan menambah kesan dari ketidakkonsistenan permukaan bahan.

Jenis geseran secara am terbahagi kepada dua iaitu geseran permukaan dan geseran bendalir.

Geseran permukaan merupakan geseran apabila dua objek berada dalam kontak antara satu sama lain. Geseran ini adalah yang lebih diambil kira apabila mengendali objek yang bergerak pada halaju rendah. Kiraannya adalah tidak semudah disangka kerana faktor yang tidak mudah dihitung dalam formula yang mudah. Namun, anggaran boleh diunjur dari daya geseran purata menggunakan eksperimen yang tidak memerlukan keadaan terlalu terkawal.

Jenis geseren kedua lebih mudah untuk diformulasi ialah geseran bendalir. Geseran bendalir adalah daya menahan pergerakan sama ada dalam bendalir itu sendiri atau medium lain yang bergerak melalui bendalir. Terdapat geseran dalaman yang terhasil dari interaksi antara molekul bendalir, dan geseran luaran iaitu dengan bendalir lain. Interaksi dalaman ini menentukan kelikatan(viscosity) suatu bendalir. Lebih tinggi kelikatan ini, lebih sukar untuk ia mengalir. Hal ini bagaimanapun tidak selalu menjadi cabaran serta ciri-ciri yang perlu diatasi. Ia juga boleh menjadi faktor utama untuk kerja harian seperti menyedut minuman melalui straw.

Kelikatan tinggi membolehkannya disimpan dengan efisyen

Meskipun sering dilihat sebagai penghalang dan penentang daya gerakan, namun geseran juga mempunyai aplikasi dalam kehidupan seharian dan dalam industri. Sebagai contoh,

Manusia tidak mungkin dapat berjalan seandainya tiada geseran antara kaki dan lantai. Hal ini kerana daya geseran yang menentang tolakan kaki menolak badan kehadapan. Mancis juga tidak akan menyala tanpa geseran. Haba yang terhasil dari coretan ke permukaan kasar kotak mancis menghasilkan haba yang cukup untuk menyalakan mancis tersebut. Dalam bidang perindustrian, brek kereta bergantung sepenuhnya keatas kesan geseran berkesan. Semasa brek dipijak, cakera brek akan ditekan kuat pada permukaan tayar untuk menghasilkan geseran mencukupi untuk mengehentikan tayar, seterusnya memberhentikan kenderaan.

Pelbagai lagi perkara yang berlaku sekeliling kita yang bergantung kepada geseran untuk berkesan. Hal ini membuktikan kepentingan geseran dan keperluan pencinta ilmu mempelajari mekanisma disebaliknya.

Setiap sesuatu itu tidak akan berlaku tanpa logika yang mampu dianalisa. Segalanya dari lantunan bola dilempar ke dinding hingga kepada pergerakan planet merentas kekosongan alam mampu di analisa corak dan lenggok fungsi di sebalik pergerakan-pergerakan tersebut. Momentum dibawa bola itu menentukan trajektori lantunan, dan jisim serta jarak dari matahari pula menentukan kadar putaran mengelilingi orbit.

Sungguh demikian keindahan alam ciptaan Allah maha agung lagi bijaksana melangkaui segala ciptaan-Nya. Bersyukur kehadratnya kerana mengizinkan manusia untuk merasai keindahan memiliki ilmu untuk memahami mekanisma-mekanisma tersebut dan mekanisma seperti geseran inilah yang telah membantu banyak manusia untuk melakukan kehidupan seharian mereka.

How to Calculate Coefficient of Friction – SciencingFriction – ByjusWhat is Fluid Friction: Definition, Equation and Example – StudyNewton’s Law of Motion – BritannicaHandbook of Friction Materials and Their Application – Roberto C Dante


Buah Dabai atau ‘Sibu Olive’ : Manfaat dan khasiat nya.

Buah dabai atau nama saintifik nya Canarium odontophyllum adalah buah yang amat popular di Sabah, Sarawak dan juga Brunei. Buah ini tergolong dalam keluarga Burseraceae. Buah ini dapat dijumpai di Pulau Borneo, khususnya di wilayah Sibu dan Kapit di Sarawak. Buah ini dikenali sebagai ‘Sibu Olive’ kerana tekstur dan rasanya menyamai buah zaitun.

Rasa berlemak buah ini menyebabkan ia ada peminatnya yang tersendiri. Buah yang dipetik dari pokok perlu direndam dalam air suam sekitar 15 minit untuk tujuan melembutkan isinya sebelum dimakan. Setelah isinya lembut, buah ini kebiasaannya dimakan bersama gula atau kicap.

Ini adalah cara tradisional yang biasa dipraktikkan dikalangan penduduk Sabah dan Sarawak. Selain cara tradisional pemakanan buah ini, buah ini turut dikomersialkan kepada beberapa jenis produk seperti buah dabai beku, jus dabai, mayonis dabai, halwa dabai (dabai yang diawet), sos dabai dan bahan perasa seperti pes dabai.

Buah ini biasa dijual di pasar-pasar di Sabah dan Sarawak pada harga RM20 per kilogram dan ia mampu mencecah sehingga RM40 satu kilogram bergantung kepada jenis dan kualitinya. Untuk pengetahuan ramai, buah ini hanya berbuah pada musim tertentu.

Walaupun dabai biasa dimakan di Sarawak, buah ini tetap asing bagi orang di luar kawasan (Semenanjung Malaysia) kerana ianya tidak dipromosikan secara agresif, dan ini menyebabkan potensi ekonominya belum dapat dibangunkan sepenuhnya. Saiz buah ini seperti buah kurma iaitu sekitar 3 sentimeter dan warna kulitnya seakan-seakan buah anggur hitam.

Berat kulit buah ini adalah sekitar 7 peratus dari keseluruhan berat buah ini.  Manakala, 70 peratus daripada berat buah ini adalah berat isinya. Buah ini mengandungi 22% kandungan lemak, 3% kandungan protein, 9% karbohidrat dan 15% kandungan fiber. Rasa berlemak yang unik pada buah ini menarik ramai orang terutamanya peminat buah avocado atau buah kerana persamaan sifat ‘berlemak’nya.

Komposisi lemak yang seimbang (kandungan asik lemak tepu sebanyak 47%, kandungan asid lemak tidak tepu sebanyak 40%) menyamai atau seakan-seakan kandungan lemak pada  minyak kelapa sawit. Kedua-dua minyak dari buah dabai dan minyak kelapa sawit kaya dengan lemak asid palmitik. Kajian ketoksikan juga menunjukkan buah ini selamat untuk dimakan di mana kajian ketoksikan terhadap arnab menunjukkan tiada kesan ketara kenaikan paras penunjuk ketoksikan (alanin aminotransferase dan aspartate aminotransferase)

Khasiat Penting Buah Dabai

Dua khasiat penting buah dabai yang perlu masyarakat Malaysia tahu adalah :

Buah dabai mengandungi kandungan antioksidan (antocyanidin) yang tinggi, terutamanya di bahagian kulitnya. Warna ungu gelap kulit buah dabai ini menunjukkan satu kali ganda kandungan antioksidan lebih tinggi berbanding isinya. Kandungan antioksidan yang tinggi mampu melawan penyakit-penyakit dan risiko kanser.Kajian terhadap minyak yang diekstrak dari buah dabai ini mendapati minyak ini mempunyai kesan pencegahan terhadap risiko penyakit kardiovaskular seperti penyakit jantung dan hiperkolestrolemik. Kajian ini telah dilakukan terhadap haiwan kajian iaitu arnab di mana pemberian makan buah ini mengurangkan jumlah kolesterol plasma dan kolesterol LDL plasma arnab hiperkolesterolemik berbanding dengan arnab kawalan. Kajian ini membuktikan jika kita mengamalkan pemakanan buah dabai mampu menyeimbangkan paras kolesterol dalam darah lantas mengurangkan risiko penyakit jantung.

Dalam keadaan zaman sekarang di mana kita lebih terdedah dengan pelbagai penyakit-penyakit kronik dan berbahaya termasuk Coronavirus dan pelbagai penyakit lain, sudah pasti kita rakyat Malaysia perlu lebih cergas untuk menyambut seruan kerajaan Malaysia untuk meningkatkan pengambilan buah-buahan dan sayuran bagi mengekang penyakit-penyakit berleluasa di dalam masyarakat kita.

Sebagai kesimpulan, dengan mengamalkan pemakanan buah dabai ini mampu membantu rakyat malaysia untuk memilih atau mendapatkan sumber lemak semulajadi yang lebih sihat dari buah-buahan tempatan berbanding sumber lemak yang berbahaya dan merosakkan badan dan kesihatan terutamanya dari makanan-makanan yang bergoreng, mee segera, dan makanan ringan. Selain menjadikkan buah dabai ini sebagai sumber minyak/lemak yang sihat, ia juga boleh digunakan dalam penghasilan makanan-makanan harian kita seperti dalam penyediaan salad dan pelbagai menu sajian yang lain.

Khasiat Tumbuh-tumbuhan yang lain

Evaluation of Acute Toxicity Induced by Supercritical Carbon Dioxide Extract of Canarium odontophyllum (CO) Miq. Pulp Oil in SPF Sprague Dawley RatsLim, A., N. T. R. N. Kumara, A. L. Tan, A. H. Mirza, R. L. N. Chandrakanthi, M. I. Petra, L. C. Ming, G. K. R. Senadeera, and P. Ekanayake. 2015. Potential natural sensitizers extracted from the skin of Canarium odontophyllum fruits for dye-sensitized solar cells. Spectrochim. Acta – Part A Mol. Biomol. Spectrosc. 138:596–602 Available at Kadir, N. A. A. A., A. Azlan, F. Abas, and I. S. Ismail. 2018. Beneficial effect of supercritical carbon dioxide extracted (SC-CO2) Dabai (Canarium odontophyllum) pulp oil in hypercholesterolemia-induced SPF sprague-dawley rats. Nat. Prod. Commun. 13:1583–1586.Azlan, A., Prasad, K. N., Khoo, H. E., Abdul-Aziz, N., Mohamad, A., Ismail, A., et al. (2010). Comparison of fatty acids, vitamin E and physicochemical properties of Canarium odontophyllum Miq. (dabai), olive and palm oils. J. Food Compos. Anal. 23, 772–776. Faridah Hanim, S., Azrina, A., Khoo, H. E., and Amin, I. (2015). Protective effects of pulp and kernel oils from Canarium odontophyllum fruit in normal and hypercholesterolemic rabbits. Int. Food Res. J. 22, 1318–1326.


Magnet pada Peti Sejuk Punca Kanser?

Jika anda pernah baca dakwaan kononnya ada kajian yang dijalankan oleh Princeton Universiti (boleh baca di sini)membuktikan adanya radiasi terhasil daripada tindakan meletakkan magnet di peti sejuk. Ada berita baik untuk anda, sebenarnya dakwaan tersebut adalah tidak benar sama sekali. Hasil daripada semakan, sebenarnya tiada kajian yang dijalankan sebagai mana yang disebarkan.

Namun, sekiranya anda tidak pernah membaca berita tular tersebut saya kongsikan seba sedikit mengenai berita tersebut. Menurut sumber tular tersebut, katanya pasukan penyelidik Princeton mengkaji kesan ke atas makanan yang disimpan di dalam peti ais yang ditampal magnet hiasan dan juga makanan yang disimpan di dalam peti sejuk tanpa magnet. Makanan ini kemudiannya diberi makan kepada tikus makmal selama beberapa bulan. Hasil daripada kajian ini mendapati tikus yang memakan makanan yang diletakkan magnet hiasan terdedah kepada 87% lebih tinggi kebarangkalian untuk mendapat kanser.

Magnet yang digunakan di peti sejuk merupakan magnet kekal. Magnet kekal adalah selamat dan tidak mengeluarkan sebarang radiasi elektromagnet. Sebaliknya magnet kekal hanya dikelilingi oleh medan magnet yang lemah.

Apa itu medan magnet?

Medan magnet merupakan kawasan dimana kutub mengalami daya tolakan dan daya tarikan. Kutub magnet terbahagi kepada dua iaitu, utara dan selatan. Pada bahagian kutub utara magnet daya yang terhasil di sekitarnya merupakan daya tolakan. Manakala, pada bahagian kutub selatan magnet pula terdapat daya tarikan di sekitarnya.

Sejauh mana keupayaan daya medan magnet?

Daya magnet yang berada di sekeliling magnet tidak boleh dilihat dengan mata kasar. Sebaliknya ia boleh dirasai dan digambarkan dengan meletakkan objek yang berupa besi menghampiri magnet. Jika pada suatu jarak yang jauh dari magnet objek besi tersebut tidak tertarik maka ia berada diluar kawasan medan magnet. Manakala, apabila besi dibawa mendekati dan berlaku tarikan maka objek tersebut berada dalam medan magnet sekaligus objek tersebut telah dikenakan daya tarikan. Maka, objek akan tertarik.

Persoalannya, adakah makanan dalam peti sejuk terdedah kepada medan magnet hiasan yang diletakkan pada pintu peti?

Jawapannya, sudah tentu tidak. Hal ini kerana, daya pada medan magnet tidak mampu pun untuk menembusi pintu peti apatah lagi untuk meninggal kan kesan pada makanan. Bukti medan magnet pada magnet hiasan sangat lemah dapat dijelaskan dengan tindakan menutup pintu peti sejuk dengan kuat yang akan menjadikan magnet jatuh sekaligus membuktikan daya pada medan magnet tersebut adalah lemah.

Adakah magnet hiasan selamat?

Sehingga kini belum ada kajian yang dijalankan yang dapat membuktikan medan magnet adalah berbahaya kepada kesihatan. Maka adalah tidak perlu untuk berasa risau. Selain itu, magnet sebenarnya digunakan secara meluas dalam bidang perubatan. Sebagai contoh magnet digunakan dalam mesin MRI.

Namun, apa itu mesin MRI? MRI membawa maksud Magnetic Resonance Imaging atau dalam bahasa melayunya, Pengimejan Resonans Magnet. MRI menggunakan medan magnet dan gelombang radio untuk menghasilkan gambaran imej komputer berbentuk 3 dimensi. MRI digunakan untuk mengesan kanser, ketumbuhan serta kecacatan pada organ. Secara logiknya, disebabkan magnet digunakan secara meluas untuk mengesan kanser dan sekiranya magnet sendiri memnyebabkan kanser sudah pasti para pengamal perubatan akan menghentikan penggunaan mesin MRI ini.

Adakah perlu untuk mengelak daripada menampal magnet hisan?

Sudah tentu anda tidak perlu mengelakkan diri menampal magnet hiasan pada peti. Sekiranya anda ingin menanggalkan magnet hiasan pada peti sekalipun masih lagi terdapat magnet pada peti yang tidak dapat anda buang. Ya, terdapat magnet dipasang pada pintu peti anda untuk melekatkan pintu peti sekaligus melindungi makanan yang tersimpan di dalam peti sejuk.

Hasil kajian daripada Princeton Universiti yang ditularkan adalah tidak benar kerana tiada ada pun kajian yang dilakukan sebagaimana di tularkan. Anda juga tidak perlu meninggalkan hobi mengumpul magnet hiasan yang ditampal di peti kerana magnet tidak menghasil kan sebarang radiasi. Magnet cuma mempunyai medan magnet dan medan magnet kekal tersebut juga adalah lemah.

Christensen, B. M. (2018, July 12). Decorative Magnets on Refrigerators – Cancer Warning Hoax. HOAX-SLAYER. Miyamoto, T., Sakurai, H., Takabayashi, H., & Aoki, M. (1989). A development of a permanent magnet assembly for MRI devices using Nd-Fe-B material. IEEE Transactions on Magnetics, 25(5), 3907-3909. (Christensen, 2018)Yao, Y., Fang, Y., Koh, C. S., & Ni, G. (2005). A new design method for completely open architecture permanent magnet for MRI. IEEE transactions on magnetics, 41(5), 1504-1507.


7 Khasiat Ulam Raja Kepada Kesihatan Menurut Kajian

Apakah khasiat ulam raja pada kesihatan? Artikel ini akan membincangkan beberapa khasiat ulam raja yang perlu anda tahu.

Cosmos caudatus atau lebih dikenali sebagai ulam raja merupakan sejenis sayur yang berasal dari Amerika Latin tetapi lebih popular di Asia Tenggara, khususnya Malaysia, Indonesia dan Brunei sebagai hidangan tambahan dalam menu bersama sambal. Ulam raja diklasifikasikan dalam genus kumpulan Cosmos berdasarkan ciri-ciri tumbuhan ini yang renek, sederhana tinggi dan mempunyai daun berbentuk bintang.Ulam raja bukan sahaja berfungsi sebagai pelengkap sesuatu menu tetapi telah digunakan didalam perubatan tradisional kerana mempunyai pelbagai manfaat terhadap kesihatan. Artikel ini akan menghuraikan khasiat ulam raja yang boleh membantu meningkatkan taraf kesihatan.

Sayur-sayuran berdaun hijau seperti ulam raja mempunyai nilai kalori yang rendah, hanya terdapat 18 kalori setiap 100-gram yang dipengaruhi oleh komposisi ulam raja yang tinggi dengan serat. Ciri-ciri ini sesuai untuk anda yang menginginkan sumber makanan yang rendah kalori dan mampu memberikan rasa kenyang yang berpanjangan. Kandungan nutrisi dalam 100g ulam raja adalah:

Kalori: 18kcalKarbohidrat: 0.6mgProtein: 2.9gLemak: 0.4gSerat: 1.6gVitamin C: 64.4mgBeta-kerotena: 3658,cgVitamin B1: 0.13mgVitamin B2: 0.24mgKalium: 426mgMagnesium: 50mg Zat Besi: 4.6mg

1. Mengawal paras glukosa dalam darah

Kajian terhadap pesakit kencing manis (diabetes) yang mengambil 15 gram ulam raja setiap hari selama lapan minggu menunjukkan paras bacaan glukosa dalam darah yang lebih baik dan terkawal berbanding pesakit yang tidak mengambil ulam raja.

Penurunan paras glukosa ini disebabkan oleh ciri-ciri ulam raja yang mampu meningkatkan paras sensitiviti insulin, hormon yang bertanggungjawab mengawal paras glukosa dalam darah. Kebanyakan pesakit diabetes jenis 2 mengalami masalah kerintangan insulin, kesan daripada pengumpulan lemak yang tinggi dan reseptor yang tidak sensetif.

2. Mengurangkan risiko penyakit kardiovaskular

Selain daripada rendah kalori, ulam raja kaya dengan sumber bioaktif kompaun seperti asid askorbik, asid klorogenik, quercetin, dan proathocyanidin yang boleh membantu mengurangkan risiko penyakit tidak berjangkit seperti diabetes, darah tinggi dan kardiovaskular. Kompaun ini berperanan mengurangkan kadar penghasilan hormon prostaglandin, hormon yang berfungsi menyebabkan keradangan dalam badan khususnya di bahagian otot jantung.

3. Tinggi sumber antioksida

Jika dibandingkan dengan 10 herba tradisional yang lain, kandungan antioksida di dalam ulam raja merupakan tiga yang tertinggi, mengandungi asid askorbik, thiamine dan riboflavin sebagai antioksida utama. Antioksida memainkan peranan penting untuk melawan radikal bebas, hasil daripada proses pencernaan makanan yang bersifat karsinogenik atau terdedah kepada persekitaran yang tercemar. Pengambilan makanan yang tinggi antioksida secara seimbang dapat mengurangkan pengumpulan radikal bebas dan risiko penyakit kronik seperti kanser.

4. Mengurangkan tekanan darah tinggi

Ekstrak ulam raja dapat digunakan sebagai salah satu alternatif bagi mengurangkan dan mengawal bacaan tekanan darah tinggi khususnya kepada golongan pre-hipertensi yang tidak bergantung kepada sebarang ubat. Hal ini kerana, ekstrak ulam raja memberikan tindak balas anti-diuretik, sama seperti tindak balas yang dihasilkan oleh ubat darah tinggi.

5. Perlindungan terhadap tulang

Ekstrak ulam raja dan antioksida mampu memberikan perlindungan terhadap tulang daripada mengalami penyakit tulang rapuh atau osteoporosis dengan cara membaiki struktur asas tulang dan meningkatkan ketumpatan tulang. Justeru, struktur tulang menjadi lebih kuat dan stabil.

6. Meningkatkan fungsi Hati

Ulam raja bukanlah agen detox yang akan mengurangkan lemak di dalam badan tetapi berfungsi untuk menguatkan sistem hati dan menyokong fungsi pembuangan bahan kumuh yang terkumpul. Kajian yang dijalankan terhadap haiwan membuktikan pengambilan ekstrak ulam raja selama 21 hari dapat mengurangkan lactate dehydrogenase, enzim yang menandakan tahap keterukan fungsi hati.

7. Bertindak sebagai anti-kulat and anti-microb

Phenylpropane yang diekstrak daripada akar ulam raja juga telah terbukti mempunyai kriteria anti-kulat terhadap kulat seperti Cladosporium cucumerinum, Candida albicans dan anti-mikrob terhadap lima jenis bakteria seperti Bacillus subtilis, Staphylococcus aureus, Escherichia coli, Pseudomonas aeruginosa dan Candida albicans.

Penggunaan ulam raja sebagai sumber alternatif dalam perubatan moden masih diperingkat awal dan tidak meluas walaupun telah banyak khasiat-khasiat ulam raja yang boleh memberi impak positif dalam dunia perubatan.

Bahkan, penggunaan ulam raja tidak mempunyai sebarang kesan sampingan terhadap pengguna dan selamat digunakan. Justeru, penggunaan ulam-ulam seperti ulam raja perlu dipromosi untuk penggunaan secara meluas bagi mendapatkan kesihatan yang optimum.

Pengambilan ulam raja ini tidaklah bererti kita boleh berhenti daripada meneruskan rawatan doktor jika kita menghadapi kencing manis, darah tinggi dan penyakit kronik yang lain

Khasiat Tumbuh-tumbuhan yang lain

Bertagnolli, M. M., Zauber, A. G., & Solomon, S. (2009). Prostaglandin inhibition and cardiovascular risk: maybe timing really is everything. Cancer Prevention Research, 2(3), 195-196.Chan, E. W. C., Wong, S. K., & Chan, H. T. (2016). Ulam Herbs of Oenanthe javanica and Cosmos caudatus: An overview on their medicinal properties. Journal of Natural Remedies, 16(4), 137-147.Cheng, S. H., Ismail, A., Anthony, J., Ng, O. C., Hamid, A. A., & Barakatun-Nisak, M. Y. (2015). Eight weeks of Cosmos caudatus (Ulam Raja) supplementation improves glycemic status in patients with type 2 diabetes: a randomized controlled trial. Evidence-Based Complementary and Alternative Medicine, 2015.Cheng, S. H., Barakatun-Nisak, M. Y., Anthony, J., & Ismail, A. (2015). Potential medicinal benefits of Cosmos caudatus (Ulam Raja): A scoping review. Journal of research in medical sciences: the official journal of Isfahan University of Medical Sciences, 20(10), 1000.Fatimah, A. M. Z., Norazian, M. H., & Rashidi, O. (2012). Identification of carotenoid composition in selected ‘ulam’ or traditional vegetables in Malaysia. International Food Research Journal, 19(2).


Cara Tanam Pokok Rambutan Yang Betul Dan Mudah

Bagaimana cara yang betul untuk tanam pokok rambutan? Artikel ini akan membincangkan cara dan kaedah yang betul untuk menanam pokok rambutan.

Rambutan (Nephelium sp.) merupakan pokok buah hortikultur dalam keluarga Sapindacaeae. Tumbuhan buah tropika ini dalam bahasa Inggeris dipanggil Hairy Fruit yang berasal dari Asia Tenggara. Hingga kini ia tersebar di kawasan tropika seperti Filipina dan negara-negara Amerika Latin dan juga terdapat di darat yang mempunyai iklim sub-tropis.

Kuantiti hujan yang diperlukan oleh pokok rambutan berada antara 1,500-2,500 mm / tahun. Cahaya matahari pula mesti meliputi seluruh kawasan penanaman dari matahari terbit hingga matahari terbenam. Rambutan akan dapat tumbuh dan berbuah secara optimum pada suhu sekitar 25 0C yang diukur pada siang hari.

Kekurangan cahaya matahari boleh menyebabkan penurunan hasil atau kurang sempurna (kempis). Kelembapan yang diinginkan adalah rendah kerana sebahagian besarnya tumbuh di dataran rendah (30- 500 m). Pada ketinggian di bawah 30 m dari permukaan laut, rambutan dapat tumbuh tetapi hasilnya tidak begitu baik.

Rambutan dapat tumbuh dengan baik di tanah yang subur dan gembur dan mengandung sedikit pasir, ia juga dapat tumbuh dengan baik di tanah yang mengandung banyak bahan organik atau di tanah liat dan pasir kecil. Tahap keasidan tanah (pH) adalah antara 6-6.7 dan jika kurang dari 5.5, perlu diberi kapur terlebih dahulu. Sebaik-baiknya, kandungan air di dalam tanah yang diperlukan untuk menanam pokok rambutan adalah antara 100-150 cm dari permukaan tanah.

Penanaman rambutan boleh dilakukan dengan menggunakan biji benih dan vegetatif. Sekiranya anda menanamnya menggunakan biji benih, rambutan akan berbuah setelah 8 tahun dan jika dengan cara vegetatif seperti cantuman, rambutan boleh berbuah setelah 4 tahun. Biji benih yang digunakan untuk menanam rambutan harus berasal dari rambutan merah. Ini kerana buah dan biji sudah masak, iaitu embrio telah terbentuk.

Penanaman dengan biji harus menggunakan polibeg untuk perawatan yang mudah. Tanah terpakai ini dicampur dengan tanah kompos vermi (vermicompost) dengan nisbah 10:100. Benih yang telah ditanam mesti disiram pada waktu pagi dan petang sehingga berumur 1 bulan.

Selepas 1 bulan, pokok rambutan boleh ditanam pada tanah. Buat lubang mengikut ukuran 1 x 1 x 0.5 m yang boleh disiapkan 3-4 minggu sebelum pokok rambutan itu ditanam. Tanah yang digali pula boleh disimpan dan kemudiannya digunakan untuk menutup lubang ketika pokok rambutan di tanam.

Cara pindahkan pokok rambutan dari polibeg dengan membuka plastik yang melekat pada media penanaman dengan berhati-hati agar tidak merosakkan akar, ketuk akar sedikit kemudian daun dipangkas separuh untuk mengelakkan penyejatan yang berlebihan daripada pokok.

Penyelenggaraan merangkumi penyiraman, pembersihan rumpai dan pemangkasan. Pokok rambutan yang baru sahaja dipindahkan ke tanah mesti disiram 2 kali sehari pada waktu pagi dan petang. Rumpai hendaklah dibersihkan hingga 2 meter dari pokok rambutan sekurang-kurangnya seminggu sekali. Pemangkasan perlu dilakukan pada usia 2 tahun. Bahagian yang dipangkas adalah hujung cabang. Ini bertujuan untuk mendapatkan pertumbuhan yang seimbang.

Untuk memastikan kesuburan tanah tanaman rambutan tetap stabil, perlu menggunakan baja secara berkala dengan aturan berikut:

Pada tahun kedua setelah menanam diberikan 2 kg baja organik, dan 100 gram NPK dengan nisbah 15:15:15.Pada tahun berikutnya, dos pemebajaan perlu ditambah dengan komposisi 4 kg baja organik,dan 200 gram NPK.

Pengurusan Penyakit dan Perosak

Hama dan penyakit rambutan agak jarang berlaku. Penyakit yang ditemui pada rambutan adalah penyakit yang disebabkan oleh organisma seperti alga (Cjhephaleusos sp) yang umumnya muncul pada musim hujan dengan ciri-ciri bintik-bintik kecil di bahagian atas daun disertai dengan serat halus oren yang merupakan kumpulan spora.

Perosak yang kadang ditemukan iaitu ulat pengorek buah (Dichocricic punetiferalis), ulat pengorek batang (Indrabela sp) dan ulat pemakan daun (Ploneta diducta). Cara mengawal perosak dan penyakit dengan menyemburkan racun perosak apabila terdapat simptom dengan dos yang mencukupi.

Rambutan berbuah biasanya bulan November hingga February. Pemangkasan juga perlu dilakukan selepas masa tuaian berakhir  supaya muncul cabang baru dimana bunga baru akan muncul pada musim selepasnya dan hasil berikutnya dapat meningkat.

Semoga artikel cara tanam pokok rambutan ini akan membantu para pembaca untuk menanam pokok rambutan dengan kaedah yang betul.

Cara Tanam pokok lain yang anda perlu tahu:

Prihatman, K. 2000. Rambutan. Sistim Informasi Manajemen Pembangunan di Perdesaan, BAPPENAS: Jakarta.


Berhenti Menggunakan Minyak Masak Berulang Kali!

Masyarakat berbilang kaum di negara kita mempunyai pelbagai kepelbagaian jenis makanan yang sedap dan menjilat jari. Kebanyakkan makanan tersebut akan melalui proses pengorengan yang menggunakan minyak masak seperti minyak zaitun, bunga matahari, jagung dan sawit sebagai salah satu cara untuk menghasilkan kerangupan serta kesedapan sesuatu masakan.

Masalah timbul apabila minyak masak digunakan berkali-kali untuk menggoreng satu-satu masakan terutamanya gerai yang menjual kuih muih. Jika anda selalu membuat perkara ini, kami nasihatkan untuk anda  berhenti dari melakukan hal sedemikian. Ini penting untuk menjamin kesihatan anda dan keluarga tercinta.

Kita dapat melihat keadaan ini di gerai goreng pisang atau restoran. Sememangnya, penggunaan minyak masak berulang kali boleh menjimatkan kos dan masa berbanding menggunakan minyak masak yang baharu. Tetapi ia akan mendatangkan masalah kesihatan pada masa hadapan kelak

Tanda Minyak Masak Yang Perlu Ditukar

Terdapat beberapa tanda minyak masak yang perlu ditukar

1. Warna bertukar menjadi gelap

Minyak masak seperti minyak sawit dan zaitun mempunyai warna seperti kuning-coklat. Minyak masak yang berwarna lebih terang pula seperti minyak bunga matahari, minyak kelapa dan Cornella. Selepas kita menggoreng ayam atau ikan, warna minyak akan berubah dari semasa ke semasa disebabkan pelbagai bendasing yang masuk ke dalam minyak masak tersebut.

Sebagai contohnya, salutan tepung daripada ayam atau ikan, garam dan sebagainya. Jadi, bendasing tersebut akan menyebabkan minyak berubah warna menjadi gelap. Bukan itu sahaja, penggunaan minyak secara berkali-kali akan merubah pada rantaian komponen kimia dalam minyak tersebut membuatkan ia berbahaya kepada kesihatan kita kerana ia mengandungi kompaun yang boleh menyebabkan kanser.

2. Makanan yang digoreng terasa pelik

Apabila minyak masak digoreng beberapa kali dan bahan yang digoreng berbeza-beza, ini akan menyebabkan bahan daripada aktiviti penggorengan sebelum ini bercampur dengan makanan yang akan digoreng pada ketika itu. Ini akan menyebabkan rasa makanan yang digoreng terasa pelik dan tidak sedap.

Oleh itu, jika rasa makanan yang anda goreng itu menjadi tidak sedap atau sudah rasa berbeza dengan sebelum ini, maka kami menasihati anda untuk menukarkan minyak masak anda ketika itu.

3. Mendakan pada dasar kuali

Apabila kita memasak makanan yang berdaging seperti ikan, daging atau ayam semestinya lemak yang terdapat pada daging tersebut akan mencair ke dalam minyak tadi. Kini, minyak masak yang mempunyai  lemak tidak tepu bercampur lemak tepu yang akan menjejaskan kesihatan anda. Penggunaan minyak masak berkali-kali akan meninggalkan hampas selepas proses pengorengan. Jika anda melihat  keadaan tersebut maka anda hendaklah kepada minyak masak baharu.

Cadangan : Tukar minyak masak anda setelah digunakan sebanyak 2-3 kali berpandukan tips di atas.

Kesan Penggunaan Minyak Berulangkali kepada kesihatan

Terdapat beberapa kesan tidak sihat kepada kesihatan seseorang apabila kerap mengambil makanan yang digoreng dengan minyak masak yang digunakan berkali-kali. Kesan tersebut adalah:

1. Peningkatan Kolesterol Jahat (LDL)

Kebanyakan minyak masalah adalah diperolehi daripada sumber tumbuh-tumbuhan. Selalunya ia mengandungi lemak tidak tepu dan pengambilannya kurang meningkatkan kolesterol dalam badan berbanding lemak tepu di dalam haiwan. Akan tetapi, apabila kita telah menggoreng ayam dan daging menggunakan minyak tersebut, maka lemak daripada haiwan tersebut akan cair memasuki minyak masak itu. Lemak dari haiwan ini adalah berasaskan lemak tidak tipu yang lebih mudah meningkatkan kolesterol dalam darah dan juga meningkatkan risiko angin ahmar dan sakit jantung.

2. Meningkatkan risiko penyakit kardiovaskular

Apabila kita memakan makanan yang dimasak menggunakan minyak masak secara berulang kali, berkemungkinan lemak daripada hasil gorengan akan bercampur di dalam minyak masak tersebut. Lemak yang tinggi dalam badan akan menyebabkan pelbagai kompilasi terutama sistem kardiovaskular.

Mendapan lemak atau kolestrol akan termendap pada salur darah menyebabkan salur darah menjadi sempit. Jika salur darah tersumbat di salur darah pada jantung secara tidak langsung arteroklerosis dan serangan jantung berlaku.

3. Mengubah Bahan genetik menyebabkan risiko kanser

Kajian dilakukan tentang pemanasan minyak masak kitar semula yang menjadi kebiasaan kepada masyarakat kita. Penemuan yang mengejutkan bahawa terdapat penghasilan radikal bebas yang banyak dalam minyak yang berulang kali dipanaskan semula. Kompaun tersebut terbentuk apabila pemanasan minyak masak berulang kali yang akan menyebabkan struktur minyak tersebut berubah. Apabila radikal bebas ini memasuki darah ia boleh mengganggu dan merosakkan bahan genetik di dalam sel dan menyebabkan penyakit kanser

Ram Kumar Deshmukh. (2019). The Effect of Repeatedly Cooking Oils on Health and Wealth of a Country: A Short Communication. Journal Of Processing & Technology. 10(8). Diperolehi daripada LongdomLeong XF, Ng CY, Jaarin K and Mustafa M. (2015). Effects of Repeated Heating of Cooking Oils on Antioxidant Content. Journal Of Pharmacology and Therapuetics. 3(2). Diperolehi daripada Austin Publishing groupAdriana Abdul Aziz, Saliza Mohd Elias & Mohd Redzwan Sabran. Repeatedly Heating Cooking Oil among Food Premise Operators in Bukit Mertajam, Pulau Pinang and Determination of Peroxide in Cooking Oil. Journal of Medicine and Health Sciences. 14(2), 37-44. Diperolehi daripada – Medic UPMPerumalla Venkata R, Subramanyam R. Evaluation of the deleterious health effects of consumption of repeatedly heated vegetable oil. Toxicol Rep. 2016;3:636-643. Published 2016 Aug 16. doi:10.1016/j.toxrep.2016.08.003Ganesan, Kumar & Sukalingam, Kumeshini & Xu, Baojun. (2019). Impact of consumption of repeatedly heated cooking oils on the incidence of various cancers- A critical review. Critical Reviews in Food Science and Nutrition. 59.


Perbezaan antara green tea dan matcha

Pernahkah anda tertanya-tanya apa perbezaan antara teh hijau (green tea) dan matcha? Atau anda rasa mereka adalah benda yang sama saja? Artikel kali ini akan menjelaskan beberapa perbezaan antara teh hijau dan matcha.

Kedua-dua teh hijau dan matcha ini sebenarnya berasal dari tumbuhan yang sama iaitu Camellia sinensis. Tetapi proses penghasilannya sahaj yang berbeza dan ia merupakan satu minuman yang semakin popular pada masa ini.

Perbezaan antara Teh Hijau dan Matcha

Teh hijau dan matcha mempunyai perbezaan dari pelbagai aspek. Antaranya ialah:

Matcha mempunyai tekstur seperti serbuk dan rasa lembut apabila disentuh, manakala teh hijau mempunyai tekstur kasar seperti daun yang dikisar.

Matcha mempunyai warna hijau yang terang berbanding teh hijau yang kelihatan keperangan dan kusam. Warna yang terang itu datangnya daripada kandungan klorofil dan polyphenol yang tinggi.

Kedua-dua teh hijau dan serbuk matcha boleh digambarkan mempunyai rasa yang sedikit pahit. Matcha pula mempunyai rasa yang lebih kuat. Ia selalu dibancuh bersama susu atau susu manis untuk dijadikan matcha latte yang sering dijumpai di café berdekatan.

Teh hijau mempunyai rasa yang lebih segar dan ringan. Ada teh hijau yang dicampur dengan ramuan semasa ia diproses bagi menambahkan rasa bebunga atau buah pada teh hijau seperti madu, jasmine, peach, sitrus, halia atau aroma lain.

Bagi menghasilkan serbuk matcha yang berkualiti, hanya teh hijau yang berkualiti saja yang dipilih dan ditual dengan tangan. Rumput the dilindung daripada cahaya matahari selama 20-30 hari sebelum dituai. Lindungan daripada matahari ini akan meningkatkan kandungan klorofil dan menjadikan warnya hijau daun itu lebih gelap serta meningkatkan penghasilan asid amino. Batang dan urat daun dikeluarkan dan kemudian digiling menggunakan batu hingga menjadi serbuk matcha.

Bagi teh hijau pula, daunnya seperti dikisar dan dibancuh dengan air panas sehingga kembang.

Memandangkan keseluruhan daun itu digunakan, matcha mempunyai lebih tinggi zat berbanding teh hijau seperti antioksidan dan kafein.

Satu cawan (237 ml) bersamaan dengan 4 sudu kecil serbuk matcha mempunyai 280 mg kafein. Kandungannya lebih tinggi berbanding satu cawan (237 ml) teh hijau, dimana ia mempunyai hanya 35 mg kafein.

Namun, kebanyakkan orang tidak akan minum satu cawan matcha sekaligus kerana kandungan kafeinnya yang tinggi. Kebiasaannya diambil 60-120 ml sahaja. Kandungan kafein berbeza mengikut berapa banyak serbuk anda bancuh.

Kebaikan teh hijau dan matcha

Oleh kerana kedua-duanya berasal dari pokok yang sama, teh hijau dan matcha mempunyai beberapa khasiat. Yang membezakan cuma jumlah kandungannya saja kerana matcha mempunyai nilai yang lagi tinggi berbanding teh hijau. Antara kebaikannya ialah:

1. Diperkaya dengan antioksidan

Antioksidan mampu melawan radikal bebas yang dihasilkan dalam badan serta melindungi sel dan tisu daripada kerosakkan.

Teh hijau dan matcha mempunyai antioksidan catechin dan antara catechin yang paling kuat ialah epigallocatechin gallate (EGCG). EGCG telah dikaji secara berleluasa dan para pengkaji mendapati bahawa ia dapat melawan keradangan dalam badan dan membantu mengekalkan kesihatan arteri.

Satu kajian mendapati bahawa matcha mengandungi 137 kali ganda antioksidan berbanding teh hijau.

2. Membantu menurunkan berat badan

Teh hijau selalu dikaitakn dengan turun berat badan. Kebanyakan kajian dijalankan ke atas manusia mendapati bahawa teh hijau meningkatkan jumlah kalori yang dibakar dengan meningkatkan tahap kadar metabolisma.

Namun, tidak semua kajian bersetuju dengan ini. Ada satu kajian yang menganggap kesan penurunan berat badan dengan teh hijau tidak signifikan.

3. Membuat anda rasa lebih tenang dan terjaga

The hijau dan matcha mempunyai asid amino yang unik iaitu L-theanine. L-theanine meningkatkan gelombang alfa dalam otak. Gelombang ini berkait rapat dengan ketenangan mental dan membantu untuk mengurangkan tekanan.

Selain itu, L-theanine juga akan mengubah kesan kafein dalam badan anda dengan meningkatkan kewaspadaan tanpa menyebabkan rasa mengantuk yang sering disebabkan oleh pangambilan kopi. Tambahan pula, kebanyakan kajian mendapati bahawa teh hijau dapat meningkatkan fungsi otak serta mengurangkan masalah penurunan mental yang berkaitan usia dalam kalangan orang tua.

Matcha dan teh hijau mempunyai perbezaan dari segi tekstur, warna, rasa, cara proses dan kandungan nutrisi. Matcha mempunyai kandungan nutrisi yang lebih tinggi berbanding the hijau biasa.

Bjarnadottir, A. (2019, February 22). Matcha – Even More Powerful Than Regular Green Tea? Retrieved October 13, 2020, from Healthline Matcha Tea Powder vs. Green Tea: What’s the Difference? (2019, April 23). Retrieved October 13, 2020, from epicmatchaMatcha vs. Green Tea: What Is the Difference? (2020, September 18). Retrieved October 13, 2020, from therepublicoftea


Sistem Suria dan Batuan Angkasa

Minggu Angkasa Sedunia merupakan acara tahunan yang disambut pada 4 hingga 10 oktober diserata dunia. Antara tujuan sambutan Minggu Angkasa Sedunia ini adalah untuk mendidik masyarakat mengenai ilmu angkasa seperti sistem suria, batuan angkasa, galaksi, dan objek samawi lain. Tetapi apakah sebenarnya yang dimaksudkan dengan Sistem Suria dan Batuan Angkasa?

Suria bermaksud Matahari. Sistem pula bermaksud himpunan objek yang saling bertindak antara satu sama lain lalu membentuk sebuah sistem. ANGKASA Malaysia menyatakan bahawa Sistem Suria adalah sebuah sistem di mana Matahari menjadi pusat kepada semua planet, asteroid, komet, dan kumpulan meteor dan segala objek dalam Sistem Suria ini akan mengorbit Matahari.

Empat planet yang berdekatan dengan Matahari iaitu Utarid, Zuhrah, Bumi dan Marikh digelar planet terestrial kerana ianya mempunyai permukaan yang berrbatuan dan mempunyai sifat kebumian. Manakala terdapat dua jenis planet gergasi yang berada di luar orbit Marikh iaitu planet gergasi yang dipenuhi gas (Musytari dan Zuhal) dan planet gergasi yang dipenuhi ais (Uranus dan Neptun). Kebanyakkan objek yang terdapat di dalam Sistem Suria mempunyai atmosferanya tersendiri.

Ruang angkasa dipenuhi dengan batu-batuan yang dipanggil objek kecil. Terdapat juga batuan yang bersaiz besar dan ianya dipanggil sebagai planet. Terdapat tiga jenis batuan angkasa yang utama iaitu komet, asteroid dan meteorid. Apabila serpihan batuan utama ini memasuki bumi, ianya akan menjadi meteor dan seterusnya menjadi meteorit sekiranya batuan tersebut menghentam permukaan bumi.

Komet merupakan objek kecil yang mengelilingi orbit Matahari. Komet terdiri daripada ais, debu, dan gas yang membentuk ekor yang panjang dan boleh dilihat dari bumi. Komet berpunca dan terhasil dari kawasan sejuk antara planet Neptun dan planet kerdil, Pluto yang dipanggil Awan Oort. Selain itu, komet juga terhasil dari Kuiper Belt yang terletak selepas orbit Neptun.

Komet akan mengorbit Matahari seperti batuan yang lain. Terdapat komet yang mengambil masa selama 200 tahun untuk mengorbit Matahari. Ketika komet melintasi Matahari, haba Matahari akan menyebabkan nukleus berais akan menjadi wap dan sebahagian ais dan gas akan terdidih. Bahan ini akan membentuk awan di sekitar nukleus yang dipanggil koma. Apabila semakin menghampiri Matahari, angin solar akan menolak koma keluar dari Matahari dan akan membentuk ekor komet. Rajah 1 menunjukkan anatomi sebuah komet apabila menghampiri matahari.

Rajah 1: Anatomi komet (sumber: NASA)

Ekor komet boleh mencapai 150 kilometer panjang. Apabila setiap kali komet melintasi Matahari, komet akan kehilangan ais dan gas yang akan menyebabkan komet akan menghilang begitu sahaja seperti yang terjadi terhadap Komet C/2012 S1 ISON atau dikenali sebagai komet ISON pada 28 November 2013.

Pada 16 November 2013, Waldemar Skorupa dari German berjaya merakam imej komet ISON. Berdasarkan imej berkenaan, Shahrin Ahmad telah melakukan pengiraan dan mendapati bahawa panjang ekor komet ISON ketika itu adalah 8 juta km iaitu 21 kali ganda jarak antara Bulan dan Bumi.

Gambar 1: Imej komet ISON sebelum menghilang apabila menghampiri Matahari (Sumber: Waldemar Skorupa, 2013)

Asteroid merupakan ketulan batu yang saiz diameternya berukuran antara beberapa kaki hingga ke beberapa batu. Asteroid yang terbesar ialah Ceres yang saiz diameternya 950 km. Asteroid terletak di lingkaran asteroid di antara planet Marikh dan Musytari.

Asteroid mengelilingi Matahari pada kedudukan di antara orbit planet Marikh dan Musytari, dan kerana itu asteroid digelar sebagai planet minor. Jarak di antara dua biji asteroid yang berturutan (berjiran) adalah 966 000 km iaitu 2.5 kali ganda jarak di antara bumi dan bulan. Terdapat juga asteroid yang mempunyai bulannya yang tersendiri. Rajah 2 menunjukkan kedudukan lingkaran asteroid di dalam Sistem Suria.

Rajah 2: Asteroid mengorbit Matahari (Sumber: NASA)

Meteoroid merupakan batuan kecil di angkasa lepas. Meteoroid mempunyai saiz yang lebih kecil dari asteroid dan terhasil dari pelbagai sumber. Antaranya adalah daripada serpihan asteroid yang berlanggar antara satu sama lain, komet, bulan dan juga planet Marikh.

Meteor merupakan batuan angkasa yang masuk ke atmosfera bumi. Batuan ini berasal dari serpihan komet, asteroid, meteoroid yang mengorbit sistem suria. Apabila batuan ini masuk ke ke atmosfera bumi, ia akan mula terbakar hasil pelanggaran dengan atmosfera bumi dan pelanggaran itu menghasilkan cahaya. Fenomena yang lebih dikenali sebagai Hujan Meteor ini akan menghiasi langit malam dengan cahayanya yang mampu dilihat dengan mata kasar tetapi hanya dalam tempoh yang teramat singkat.

Hujan Meteor adalah fenomena biasa yang akan berlaku pada setiap tahun. Antaranya adalah hujan meteor Geminids yang kemuncaknya pada 13 hingga 15 Disember dengan purata meteor 120/jam, Hujan Meteor Perseids pada 12 hingga 13 Ogos dengan purata meteor 60/jam,  Hujan Meteor Lyrids pada 21 hingga 22 april dengan purata meteor 10/jam dan lain-lain lagi.

Apabila meteor tidak habis terbakar di atmosfera bumi, serpihan itu akan jatuh menghentam bumi seperti yang berlaku pada  Februari 2013 di Rusia. Meteorit itu telah menghentam sebuah tasik dan meninggalkan kawah hentamannya berserta serpihan meteorit. Gambar dibawah menunjukkan kawah hentaman meteorit di Tasik Cherbakul yang ketika itu sedang membeku. Manakala gambar terakhir pula menunjukkan serpihan meteorit yang dijumpai di dalam Tasik Cherbakul pada 16 Oktober 2013.

(Sumber: BBC News, 2013)

(Sumber: BBC News, 2013)

Planets of the Solar System. 2011. Solar System Overview. ANGKASA MALAYSIA. 2011. Kamus Sains AngkasaNASA. 2013. Our Solar System: Overview. Shahrin Ahmad.2013. Facebook page FalakOnline. BBC NEWS. 2013. Meteorite pulled from Russian lake.


8 Khasiat Avokado Pada Kesihatan

Apakah khasiat buah avokado kepada kesihatan kita? Artikel ini akan menceritakan kompaun dan juga kebaikan buah ini pada kesihatan kita.

Buah-buahan dikategorikan sebagai salah satu sumber karbohidrat kerana tinggi dengan kandungan nutrien tersebut. Tidak hairanlah apabila buah-buahan juga termasuk dalam senarai makanan dalam pengiraan karbohidrat (jumlah karbohidrat yang boleh diambil dalam sehari) oleh pesakit kencing manis bagi mengekalkan tahap gula yang optimum dalam darah.

Tetapi, tahukah anda terdapat satu buah yang dianggap unik kerana berbanding karbohidrat, ia lebih kaya dengan kandungan lemak ‘baik’? Buah tersebut ialah avokado, atau secara saintifiknya dikenali sebagai Persea Americana. Berasal dari Mexico dan Amerika tengah, avokado berbentuk bujur, isinya berwarna kuning cair dengan biji besar di tengah, juga dikenali sebagai buah pokat. Tahukah anda apakah khasiat buah avokado? Artikel ini akan membincangkannya.

1. Membantu mengawal tekanan darah tinggi

Antara buah yang dikenali kerana mengandungi nilai kalium (garam potassium) yang tinggi ialah pisang. Tetapi, sebiji avokado sebenarnya mempunyai kandungan kalium yang lebih tinggi berbanding pisang.

Selain membantu mengekalkan keseimbangan elektrolit dalam badan, kalium juga berpotensi membantu mengurangkan tekanan darah tinggi. Perkara ini mencegah serangan jantung, strok, dan kegagalan buah pinggang.

2. Membantu meningkatkan kesihatan jantung

Di awal artikel ini, avokado disebut sebagai buah yang unik kerana mengandungi nilai lemak yang tinggi (77% kalori avokado disumbang oleh lemak). Tambahan pula, kandungan lemak dalam buah avokado terdiri daripada jenis lemak tidak tepu seperti omega-3 dan 9.

Sumber lemak tidak tepu seperti minyak zaitun, kacang tanah, bijan, serta avokado berpotensi mencegah dan mengurangkan keradangan dalam tubuh. Apabila sumber lemak tepu (contoh: mentega, kulit ayam, lemak daging, makanan bergoreng, santan) dan lemak trans (contoh: marjerin, makanan ringan, produk bakeri) digantikan dengan lemak tidak tepu dalam kuantiti sederhana, ia mampu mendatangkan beberapa kebaikan seperti:

Meningkatkan tahap kolesterol baikMenurunkan kolesterol jahatMerendahkan risiko penyakit kardiovaskular (sakit jantung, strok)

Di samping itu, diet yang dibekalkan dengan sumber asid lemak omega-3 didapati mengurangkan kesakitan otot selepas bersenam.

3. Tinggi kandungan serat

Berdasarkan American Heart Association, kita disarankan untuk mengambil 25 hingga 30 gram serat dalam sehari. Sebiji avokado dengan berat lebih kurang 160 gram sudah mampu membekalkan 9.3 gram serat, iaitu kira-kira 37% daripada jumlah saranan minimum!

Avokado mengandungi kedua-dua serat larut dan tidak larut yang masing-masing memberikan manfaat kepada kesihatan tubuh badan. Sebagai contoh, serat larut mampu merendahkan tahap kolesterol jahat, mengawal kenaikan gula dalam darah, serta membantu merawat cirit-birit. Serat tidak larut pula mampu memberi rasa kenyang yang lebih lama lalu membantu kawalan berat badan di samping mencegah sembelit.

4. Meningkatkan penyerapan antioksida

Sumber lemak ‘baik’ seperti yang terkandung dalam sebiji avokado mampu membantu penyerapan vitamin A, D, E, dan K yang larut lemak. Lemak baik ini bertindak dengan mengangkut vitamin larut lemak serta antisoksidan seperti karotenoid supaya dapat diserap daripada sistem penghadaman ke dalam darah dan sel.

Satu kajian menunjukkan avokado atau minyak avokado yang ditambah ke dalam salad mampu meningkatkan penyerapan antioksidan sehingga 2.6 ke 15 kali ganda! Ini menunjukkan avokado bukan hanya kaya dengan kandungan nutrien bermanfaat, malah membantu penyerapan komponen berkhasiat daripada makanan lain.

5. Meningkatkan kesihatan mata

Mata adalah anugerah yang tidak ternilai harganya. Tanpa daya penglihatan, kehidupan manusia akan menjadi sedikit pincang. Kesihatan mata banyak dipengaruhi oleh antioksidan seperti karotenoid.

Selain membantu penyerapan antioksidan daripada makanan lain, avokado sendiri turut mengandungi antioksidan dalam jumlah yang tinggi. Kajian menunjukkan pengambilan avokado mampu mengurangkan risiko katarak dan degenerasi makula, yang sering berlaku dalam kalangan warga emas.

6. Berpotensi mencegah kanser

Kajian tabung uji menunjukkan kebarangkalian avokado dapat membantu mengurangkan kesan sampingan rawatan kemoterapi dalam sel darah putih. Ekstrak avokado juga didapati membantutkan tumbesaran sel kanser prostat di dalam makmal. Namun begitu, kajian-kajian tersebut dijalankan di dalam sel terosilasi (isolated cells). Kajian berdasarkan tubuh badan manusia masih belum dijalankan.

7. Mengurangkan simptom artritis

Artritis adalah masalah kesihatan yang menyebabkan kesakitan, kemerahan, bengkak, dan kekejangan sendi. Beberapa kajian menunjukkan bahawa avokado bersama ekstrak minyak kacang soya dapat mengurangkan simptom osteroartritis. Namun, khasiat ini belum dapat dipastikan untuk avokado tanpa ekstrak kacang soya tersebut.

8. Membantu mengawal simptom kemurungan

Avokado kaya dengan kandungan folat (vitamin B9). Kajian menunjukkan bahawa tahap folat yang rendah dalam badan berkait rapat dengan kemurungan. Ini kerana, folat membantu mencegah pengumpulan homosistein di dalam darah. Homosistein ialah asid amino yang menyebabkan bekalan nutrien kepada otak berkurangan lalu meningkatkan simptom kemurungan.

Seperti buah-buahan yang lain, avokado juga mampu memberikan bermacam-macam khasiat kepada tubuh badan. Pastikan buah-buahan dan sayur-sayuran menjadi kewajipan dalam hidangan kita setiap hari. Didik anak-anak sedari kecil untuk mencintai sumber serat ini.

Namun begitu, bagi segelintir individu dengan masalah kesihatan yang berisiko menyebabkan ketidakseimbangan elektrolit seperti penyakit buah pinggang kronik, anda perlu lebih berhati-hati kerana nilai kalium yang tinggi dalam avokado. Sekiranya ujian darah menunjukkan anda mengalami hiperkalemia (tinggi paras kalium dalam darah), pegawai dietetik akan menyarankan anda untuk mengehadkan pengambilan makanan yang tinggi kalium seperti avokado.

Selain itu, avokado juga mungkin boleh menyebabkan beberapa simptom intoleransi makanan seperti pening, sakit kepala, mual, dan selsema ke atas individu yang sensitif terhadap kandungan histamin.

Artikel Berkaitan: Cara Tanam Avocado

Khasiat Tumbuh-tumbuhan yang lain

Cassoobhoy, A. (2020). Avocado. – WebmdGardner, A. (2015). Soluble and Insoluble Fiber: What’s The Difference? – WebmdGunnars, K. (2018). 12 Proven Health Benefits of Avocado. -Healthline Increasing Fiber Intake.  – ucsfhealth Mahan, L. K., Raymond, J. L., & Krause, M. V. (2017). Krause’s Food & the Nutrition Care Process.Nooraidaliana Abas. (2015). Lemak dan kolesterol. -Portal MyhealthTee, E. S., Mohd. Ismail N, Mohd Nasir A, Khatijah I. (1997). Nutrient Composition of Malaysian Food 4th Edition. Institute for Medical Research, Kuala Lumpur.


Kenapa Kita Tidak Boleh Membahagi Dengan Sifar

Apabila kanak-kanak mula mempelajari konsep membahagi seringkali ibu bapa dan guru memgambarkan konsep ini dengan keadaan berkongsi sesuatu objek dengan sejumlah orang. Seperti, 10 gula-gula dikongsi dengan 5 orang kawan maka berapakah jumlah gula-gula yang akan diperoleh setiap orang. Kaedah ini lah yang selalu digunakan untuk memudahkan gambaran.

Namun, konsep membahagi dari sudut matematik dapat digambarkan dengan kaedah pendaraban secara berbalik.

Apa itu pendaraban secara berbalik?

Contohnya, 10 ÷ 2 = 5 untuk mengunakan konsep perdarapan berbalik secara mudah boleh kita gambarkan dengan berapakah yang perlu didarab 2 untuk mendapatkan 10, menjadikan jumlah yang tidak diketahui adalah 5 atau  x x 2 = 10, x = 5

Seringkali terdapat kekeliruan apabila melibatkan pembahagian kepada sifar. Ada yang menganggap apabila sesuatu nombor dibahagi sifar akan menghasil kan infiniti. Namun pemahaman ini adalah tidak tepat kerana infiniti bukanlah satu-satunya nilai yang terhasil.

Persoalannya, mengapa ahli matematik mengkelaskan pembahagian kepada kosong sebagai tidak tertakrif dan bukannya infiniti?

Persoalan ini dijelaskan melalui konsep penghampiran. Aplikasi konsep penghampiran bagi adalah dengan cara mengambil nombor yang sangat menghampiri sifar untuk menjangkakan nilai yang akan terhasil sekiranya semakin menghampiri sifar.

1 ÷ 1 = 1

1 ÷ 0.1 = 10

1 ÷ 0.01 = 100

Sekali imbas boleh dikatakan apabila nombor 1 dibahagi dengan nombor yang semakin menghampiri sifar nilai akan menghampiri infiniti. Namun, perkara ini tidak tepat kerana apabila nombor satu diganti dengan suatu nombor yang lain nilai masih mendekati infiniti.

2 ÷ 1 = 2

2 ÷ 0.1 = 20

2 ÷ 0.01 = 200

Pembuktian lain yang menjelaskan 1 ÷ 0 ≠ ∞ adalah apabila kita mengambil penghampiran kepada nilai negatif. Contohnya

1 ÷ (-1) = -1

1 ÷ (-0.1) = (-10)1 ÷ (-0.01) = (-100)

Jujukan ini menunjukkan apabila nombor 1 dibahagi dengan nilai yang mendekati kosong melalui penghampiran dari jujukan nombor negatif, nilai akan menghampiri negatif infiniti, -∞

Oleh sebab tiada satu pun nombor yang tepat bagi pembahagian kepada sifar maka terma tidak tertakrif digunakan.

Cuba anda bayangkan sekiranya anda mempunyai satu epal dan ingin membahagi dengan sifar orang. Sudah pasti lah tiada nilai yang akan terhasil. Konsep ini lah yang dipanggil sebagai tidak tertakrif dalam terma matematik, atau dalam bahasa Inggeris nya undefined, dan sekiranya ditekan pada kalkulator saintifik akan menunjukkan math error.

Dengan gambaran mudah, membahagi turut boleh digambarkan dengan berapa kali nombor perlu diulang tolak untuk menjadi sifar.

15 ÷ 3 = 5

15 – 3 – 3 – 3 – 3 – 3 = 0

Bilangan 3 yang perlu ditolak untuk mendapatkan sifar dari jumlah 15 ialah 5. Dengan mengambarkan penolakan kita boleh menggambarkan pembahagian kepada sifar dengan lebih mudah.

1 – 0 – 0 – 0 – 0 – 0 – 0 – 0 – 0 – 0 – 0 – 0 – 0 – ….. ≠ 0

Menjadikan bilangan 0 yang perlu ditolak untuk mendapat sifar dari jumlah 1 ialah infiniti.

Bagaimana membahagi sifar kepada sifar?

Secara amnya sebarang nombor apabila dibahagi dengan diri sendiri akan mendapat nilai 1.

Namun istimewa bagi sifar apabila dibahagi sifar, ia menghasilkan jawapan yang bukan bersamaan satu.

Pembuktian sifar bahagi sifar bukan satu.

Pendekatan yang paling mudah untuk membuktikan sifar bahagi sifar bukan satu adalah dengan mengunakan konsep pendaraban secara berbalik.

0 ÷ 0 = x

Mengunakan pendarapan secara berbalik maka,

0 x x = 0

Oleh kerana sebarang nombor yang didarap sifar akan menjadi sifar maka boleh diganti dengan sebarang nombor.

Hal ini menjadikan tiada satu nombor yang tepat menjadikan 0 ÷ 0 adalah tidak tertakrif sebagai mana nombor lain yang dibahagi dengan sifar.

Apabila sebarang nombor dibahagi dengan sifar maka nilai yang terhasil adalah pelbagai. Nilai yang pelbagai ini lah dikatakan sebagai tidak tertakrif. Hal ini dijelaskan melalui kaedah pembuktian secara pendaraban berbalik dan kaedah penghampiran.

Wheeler, M. M., & Feghali, I. (1983). Much ado about nothing: Preservice elementary school teachers’ concept of zero. Journal for Research in Mathematics Education, 147-155.Gilbert, M. (2014). Who says we can’t divide by 0? An Introduction to the Concept of Limits. Mathematics in School, 43(4), 23-25.Crespo, S., & Nicol, C. (2006). Challenging preservice teachers’ mathematical understanding: The case of division by zero. School science and mathematics, 106(2), 84-97.


Cara Tanam Strawberry Di Tanah Rendah

Bagaimanakah cara tanam strawberry di tanah rendah dan cara penjagaannya? Artikel ini akan membincangkan cara-cara yang betul yang anda boleh ikuti

Strawberi atau nama saintifiknya ialah Fragaria × ananassa yang merupakan tanaman dari keluarga Rosaceae. Strawberi adalah spesies hibrid dari genus Fragaria, yang secara kolektifnya dikenali sebagai strawberi, yang ditanam di seluruh dunia untuk buahnya. Buah ini sangat disukai kerana aromanya yang menyenangkan, warna merah terang, tekstur berair, dan rasa manis. Ia dimakan segar atau diproses menjadi jem, jus, pai, ais krim dan coklat. Perisa dan aroma strawberi juga banyak digunakan dalam produk seperti gula-gula, sabun, lip gloss, minyak wangi, dan lain-lain.

Di Malaysia, strawberi terkenal di kawasan tanah tinggi terutamanya di Cameron Highland. Kawasan ini dijadikan kawasan tumpuan pelancong kerana terdapat ladang-ladang strawberi yang banyak dan pelancong boleh memetik sendiri strawberi dari pokok. Tidak dinafikan bahawa cuaca yang sejuk sangat sesuai untuk pokok strawberi, namun ianya tidak menghalang untuk pokok strawberi tumbuh di kawasan tanah rendah. Penjagaan yang rapi dan betul diperlukan bagi memastikan pokok stawberi dapat tumbuh dengan subur dan menghasilkan buah yang baik. Terdapat juga beberapa tempat yang dijadikan kawasan pelancongan kerana menanam strawberi di kawasan tanah rendah. Ini membuktikan bahawa pokok strawberi boleh hidup dengan cuaca yang normal di tanah rendah.

Artikel ini akan menerangkan tentang cara tanam strawberry dengan kaedah yang disyorkan.

Perkara pertama yang diperlukan ialah benih. Pokok strawberi boleh ditanam dengan menggunakan biji benih. Terdapat spesies ditanam termasuk jenis Festival, Carmorosa dan K-Pop. K-Pop merupakan benih yang diperoleh daripada Korea Selatan. Terdapat juga anak benih yang dijual secara online. Ada juga yang mengeringkan buah strawberi untuk mendapatkan benih.

Strawberi memerlukan medium tanaman yang peroi dan bersaliran baik. Medium tanaman yang baik ialah medium tersebut mampu memegang kelembapan dalam jangka masa yang lama. Kebanyakan nurseri menggunakan sabut kelapa yang telah dirawat sebagai medium tanaman tanpa tambahan bahan lain. Ini kerana sifat sabut kelapa yang ringan serta mampu mengekalkan kelembapan dan amat sesuai dengan keadaan pokok strawberi. Secara tidak langsung sabut tersebut berupaya menjadi baja kompos.

Pokok strawberi memerlukan pH yang seimbang dengan keperluannya. Paras pH adalah penting untk membantu pokok mengambil nutrien daripada tanah. Untuk mendapatkan saiz buah yang optimum, pH yang ideal untuk tanaman ini adalah antara 5.5 hingga 7.

Pokok strawberi memerlukan pencahayaan sekurang-kurangnya 4 jam sehari untuk iklim malaysia. Berbanding di negara beriklim sejuk, strawberi memerlukan pencahaya minimum 6 jam sehari. Namun, elakkan dari terdedah secara terus kepada cahaya matahari. Letakkan di kawasan separa teduhan. Kawasan anjung kediaman atau kawasan rumah hijau adalah digalakkan. Terdapat juga pengusaha yang menanam strawberi dibawah pencahayaan matahari sepenuhnya, namun, perlu memastikan medium tanaman tidak terlalu kering.

Pokok strawberi memerlukan saiz kawasan yang sesuai mengikut bilangan pokok. Pengambilan nutrien yang sekata berkait rapat dengan saiz kawasan pokok. Sekiranya pokok ditanam terlalu rapat, ia akan mengakibatkan kesukaran penghasilan bunga dan secara tidak langsung memberi kesan kepada hasil buah. Perkara ini berlaku kerana apabila pokok terlalu berhimpit, bahagian bawah atau pangkal pokok yang menghasilkan kudup bunga mengalami kesukaran menerima cahaya matahari. Oleh itu, jarak bagi setiap tanaman perlu dikekalkan sekurang-kurangnya 20 inci setiap satu. Sekiranya pokok ditanam di dalam pasu, memadai satu pokok untuk setiap pasu.

Jika menggunakan sabut kelapa sebagai medium tanaman, penyiraman boleh dilakukan apabila medium kelihatan kering atau jika perlu. Pengairan adalah penting kerana strawberi memerlukan medium tanaman yang sentiasa lembap. Namun, jika air disiram terlalu banyak dan bertakung, ia akan merosakkan akar serta menggalakkan pertumbuhan kulat. Proses siraman adalah paling penting ketika buah sedia dipetik. Pastikan 3-5 hari sebelum dipetik, penyiraman dikurangkan untuk mengelak buah menjadi masam.

Baja yang sesuai dengan pokok strawberi ialah baja jenis cecair kerana ia lebih mudah diserap. Tambahan pula, sistem akar strawberi yang terlalu pendek sukar menyerap atau mencapai baja jenis “slow release”. Baja kimia yang sesuai digunakan untuk strawberi adalah larutan 12:12:12 untuk tujuan tumbesaran pokok manakala larutan 15:15:15 digunakan untuk penggalak buah. Pembajaan perlu dilakukan sekurang-kurangnya dua minggu sekali. Namun adalah diingatkan bahawa baja kimia bersifat panas dan mudah merosakkan akar pokok. Oleh itu, penggunaan baja dan racun kimia perlu minima. Sebaiknya, gunakan baja organik untuk pokok strawberi. Walaupun produktivitinya tidak optimum, tetapi jangka hayat tanaman lebih tahan lama berbanding penggunaan baja kimia.

Daun pokok strawberi perlu dipangkas setiap bulan. Sebaiknya, 7-9 daun sahaja yang dibenarkan bagi setiap pokok. Ini kerana, jika daunnya terlalu banyak penghasilan buah akan terganggu. Ia disebabkan oleh permukaan bawah batang pokok yang menghasilkan daun, sulur dan bunga terlindung dari cahaya matahari. Lebih kerap anda memangkas, lebih banyak sulur dan buah yang dapat dapat dihasilkan. Selain itu, bilangan sulur perlu dikurangkan untuk membolehkan hasil buah lebih banyak.

Jangka hayat pokok strawberi adalah 1 hingga 4 tahun mengikut penjagaan yang sesuai. Selalunya 1 tahun bagi kawasan beriklim panas dan 4 tahun bagi kawasan beriklim sejuk. Strawberi berbuah 3 – 6 bulan selepas ditanam bergantung kepada iklim kawasan tersebut.

Diharapkan artikel cara tanam strawberry ini akan membantu para pembaca menanam strawberry dengan cara yang betul.

Bili biji benih Strawberi di sini

Penanam strawberi dengan kaedah hidroponik.

Cara Tanam pokok lain yang anda perlu tahu:


Boleh ke makan makanan yang telah sampai tarikh luput?

Adakah anda golongan yang sensitif dan peka terhadap tempoh hayat makanan atau produk untuk memasak. Anda anda terus membuang makanan anda jika sudah hampir dekat tarikh luput makanan? Anda rasa kualiti dan isi kandungan pasti sudah rosak dan tidak boleh dimakan. Maka, setelah sampai tarikh luput, anda terus membuang makanan tersebut. Ramai yang tertanya-tanya boleh ke makan makanan yang telah sampai tarikh luput. Kalau makan makanan itu, ada ke kesan sampingan yang terjadi pada tubuh badan.

Umumnya, tarikh luput adalah berfungsi untuk memberitahu kesegaran sesuatu makanan. Terdapat makanan yang masih dalam keadaan baik, walaupun sudah lepas tarikh luput. Ianya masih boleh dimakan, tetapi kualiti rasa tersebut mungkin sudah berbeza berbanding pada tarikh anda beli makanan tersebut.

Namun harus diingat, tidak semua makanan boleh di makan selepas sampai tarikh luput. Setiap makanan yang hendak di makan perlu lihat dari segi fizikal makanan iaitu bebas dari serangan kulat, perlu hidu makanan tersebut sekiranya terdapat bau yang tidak enak, tengik atau masam dan perlu rasa sedikit terlebih dahulu untuk memastikan makanan tersebut masih selamat untuk di makan. Namun, sekiranya terdapat ciri-ciri seperti kulat, bau tengik dan rasa yang tidak menyenangkan buang segera makanan tersebut.

Apakah kesan sampingan makan makanan yang telah sampai tarikh luput?

Kesan sampingan makan makanan yang telah tamat tempoh berbeza mengikut individu kerana setiap individu mempunyai daya ketahanan badan yang berbeza. Kesan sampingan adalah berbeza dari tiada kesan sampingan langsung sehingga kesan sampingan yang teruk. Ianya bergantung kepada makanan yang anda makan dan bila anda memakannya.

Contohnya, anda makan roti pada tarikh tamat tempohnya. Biasanya tidak akan menimbulkan masalah kesihatan, namun sekiranya anda makan sekeping daging di dalam tin yang sudah tamat tempoh beberapa hari boleh menyebabkan gangguan pada perut. Hal ini disebabkan fizikal tin itu yang kemek,mengelebung,tamat tarikh luput kerana makanan dalam tin yang telah kemek dan gelembung berkemungkinan terdapat liang udara (pin hole) yang boleh menyebabkan bakteria (Clostridium botulinum) membiak serta menghasilkan toksin (botulism). Kesannya, apabila mengambil makanan yang sudah ada toksin ini, seseorang boleh menyebabkan kematiasn.

Oleh itu, kesan sampingan makan makanan yang sampai tarikh luput adalah seperti simptom demam, rasa loya dan muntah-muntah, sakit perut, cirit-birit, dehidrasi, dan kekejangan perut. Pada tahap yang teruk anda boleh ditahan di wad dan akan menyebabkan lumpuh dan kematian. Namun, sangat jarang bagi keracunan makanan menyebabkan lumpuh dan kematian.

Tahukah anda, tempoh jangkitan yang paling awal ialah 1-3 jam selepas makan makanan tersebut. Namun kebiasannya bagi jangkitan akut sekitar 1-6 jam selepas makan makanan tersebut. Namun begitu, terdapat juga jangkitan jenis lewat iaitu berlaku antara 12-24 jam. Terdapat juga simptom yang berpanjangan lebih dari 24 jam bagi kesan sampingan yang teruk, malah ada yang sampai berminggu.

Macam mana penentuan tarikh luput sesuatu makanan ditentukan?

Sesuatu makanan tertakluk pada Peraturan-Peraturan Makanan 1985, di mana setiap makanan yang dilabel perlu diletakkan penandaan tarikh. Contoh penandaan tarikh ialah seperti berikut.

Label “Guna Sebelum” (Use by) atau “Makan Sebelum” (Consume by) atau “Tarikh akhir” (Exp Date)

Apakah maksud label ini? Label ini bermaksud kualiti makanan sudah berkurangan selepas dari tarikh tersebut walaupun makanan tersebut disimpan mengikut syarat penyimpanan pada label makanan. Makanan tersebut akan kelihatan dan menunjukkan ciri seperti berkulat, tengik, masam atau basi.

Selalunya tarikh yang berlabel ini dilabel bagi jenis makanan tertentu yang mudah rosak seperti produk telur, susu dan yogurt. Jangan makan makanan yang telah sampai tarikh luput ini kerana boleh menimbulkan masalah kesihatan. Makanan yang telah sampai tarikh luput seperti label ini juga tidak bleh dijual atau dipamerkasn di rak-rak jualan.

Label “Baik Sebelum” (Best before)

Label ini bermaksud bahawa tarikh terakhir anda boleh mengharapkan makanan tersebut mengekalkan semua sifat kualitinya pada tahap terbaik.

Kebiasaannya, produk yang berlabel “baik sebelum” di bungkus secara segar selama tempoh 90 hari. Produk berlabel ini, masih boleh dimakan dan kualiti masih terjaga sekiranya ianya di simpan mengikut pada label makanan tersebut dan masih belum dibuka.

Namun, sekiranya selepas tarikh tersebut anda hendak makan, kualiti makanan tersebut sudah sedikit berkurangan berbanding dalam tempoh tarikh “baik sebelum” itu. Oleh itu, anda perlu peka dengan melihat kualiti makanan sebelum makan makanan tersebut. Adakah terdapat perubahan warna, perubahan tekstur dan rasa yang tidak menyenangkan. Hal ini kerana, kesegaran makanan tersebut sudah pun mula berkurangan. Makanan masih boleh dimakan walaupun telah melebihi tarikh tersebut dengan syarat makanan tersebut masih elok dan selamat untuk dimakan.

Dalam kebanyakan kes makanan sampai tarikh luput tidak menimbulkan ancaman. Walaupun bwitu, penjagaan tambahan harus diambil sekiranya makanan yang diberikan kepada wanita hamil dan bayi. Namun, sebolehnya elakkan memberinya kepada wanita hamil dan bayi. Ingat, sebelum mengambil sebarang makanan perlu lihat, bau dan rasa terlebih dahulu.

Maio, R., García-Díez, J., & Saraiva, C. (2020). Microbiological Quality of Foodstuffs Sold on Expiry Date at Retail in Portugal: A Preliminary Study. Foods (Basel, Switzerland), 9(7), 919.Panduan Membaca Label Makanan – My Health PortalBakteria dan Keracunan Makanan – MyHealth PortalPeraturan-Peraturan Makanan 1985 – Infosihat.gov


Cara Mendapatkan Berat Badan Ideal bagi yang Bertubuh Kecil

Statistik kelaziman kurang berat badan ialah antara 20% hingga 50% di Malaysia, Filipina, Thailand dan Vietnam[1]. Namun begitu, masalah kurang berat badan dan terlalu kurus dengan index jisim tubuh kurang daripada 18.5kg/m2 sering tidak mendapat perhatian yang sewajarnya. Seringkali masyarakat beranggapan bahawa masalah kurang berat badan merupakan ‘masalah yang baik’ walaupun sebenarnya boleh menyebabkan masalah kesihatan serius sama seperti orang yang berlebihan berat badan. Bagi yang masih berusaha menaikkan berat badan, teruskan membaca artikel ini untuk mengetahui cara mudah dan sihat untuk mendapatkan berat badan ideal.

1. Makan Sekurang-kurangnya Tiga Kali Sehari Secara Konsisten.

Individu yang mempunyai masalah kurang berat badan digalakkan untuk makan secara konsisten sekurang-kurangnya tiga kali sehari, terutama sarapan pagi, makan tengah hari dan makan malam. Waktu makan adalah faktor yang paling penting dalam usaha menaikkan berat badan. Individu yang tidak menjaga waktu makan utama berpotensi mengambil makanan kurang dari kalori dan nutrien yang diperlukan oleh tubuh.

Jumlah makanan yang diambil hanya pada masa tertentu dan tidak konsisten tidak dapat memberikan jumlah kalori yang mencukupi untuk menambah berat badan. Oleh itu, ambillah makanan sekurang-kurangnya tiga kali sehari secara konsisten.

2. Meningkatkan Jumlah Porsi Makananan.

Individu yang berkeinginan untuk menambahkan berat badan perlu meningkatkan jumlah porsi makanan daripada jumlah makanan harian biasa. Makanan yang mempunyai jumlah porsi yang lebih besar daripada biasa terbukti dapat meningkatkan pengambilan makanan dan penambahan berat badan[2].

Selain itu, pengambilan kalori tambahan dari protein, karbohidrat dan lemak amat penting untuk memberi tenaga yang mencukupi demi membina otot dan jisim badan tanpa lemak. Tanpa kalori dan tenaga tambahan, tubuh tidak dapat membina otot dan tidak mempunyai bahan bakar yang mencukupi. Gunakan pinggan, cawan dan sudu makan yang lebih besar untuk menggandakan pengambilan makanan sedia ada. Usaha ini dirasakan lebih mudah dipraktikkan daripada mengambil makanan atau minuman lebih daripada satu kali secara berturut-turut.

3. Pilih Makanan atau Minuman Berkalori Tinggi.

Antara tips mudah meningkatkan berat badan ialah dengan memilih makanan atau minuman yang berkalori tinggi. Makanan atau minuman yang berkalori tinggi mempunyai ketumpatan tenaga yang lebih tinggi dengan jumlah hidangan yang lebih kecil. Contoh minuman berkalori tinggi termasuklah jus buah, minuman bermalta dan produk tenusu.

Jika dibandingkan dengan air biasa, minuman seperti ini mempunyai jumlah kalori yang lebih tinggi dengan kuantiti yang sama. Begitu juga dengan roti yang diletakkan keju, ayam, mayonis dan telur berbanding memakan roti kosong. Selain itu, individu yang ingin menaikkan berat badan boleh memperbanyakkan mengambil nasi yang berperisa seperti nasi berkismis, dimasak menggunakan marjerin lembut dan susu.

4. Mengambil Susu dan Minyak Sihat Setiap Hari

Susu menyediakan sumber kalsium, vitamin dan mineral yang baik dengan protein, karbohidrat dan lemak yang seimbang. Berdasarkan kajian, susu dapat membantu menambahkan jumlah otot bersama latihan mengangkat berat yang baik[3,4]. Hal ini demikian kerana susu mengandungi sumber protin yang penting dalam pembinaan otot. Pilih susu yang mempunyai jumlah protin ‘whey’ yang tinggi berbanding dengan jumlah protin biasa.

Selain itu, pengambilan lemak dan minyak yang sihat adalah sangat penting. Hanya dengan menambah satu sudu besar minyak sayuran ke dalam sos, salad dan semasa penyediaan makanan dapat meningkatkan pengambilan kalori hingga 135kilo kalori. Minyak yang sihat adalah minyak yang mempunyai kandungan asid lemak poli tak tepu (PUFA) termasuklah minyak zaitun, minyak zaitun extra virgin, minyak avokado dan minyak kelapa.

5. Makan Diantara Waktu Makan

Mengambil makanan diantara waktu makan (minum pagi, minum petang dan sebelum tidur) dapat meningkatkan pengambilan kalori selagi mana tidak mengganggu selera makan untuk waktu seterusnya. Sekiranya anda mengalami masalah selera makan dan tidak dapat makan dalam jumlah yang banyak, makanan ringan berkalori tinggi sangat membantu. Nikmati makanan ringan yang mengandungi banyak karbohidrat, protin dan lemak yang sihat.

Contoh karbohidrat yang sihat termasuklah biskut berperisa, coklat bar, bijirin, oatmeal, roti kismis dan biskut bijirin penuh berkismis, boleh diambil sebagai snek. Buah-buahan seperti pisang boleh menjadi salah satu pilihan terbaik kerana mengandungi vitamin dan mineral yang tinggi untuk otot anda. Pilih bar protein, telur rebus, susu penuh krim, yoghurt penuh krim, keju dan kekacang untuk sumber protin yang sihat untuk meningkatkan pengambilan kalori. Fokus pada makanan ringan yang mengandungi lemak sihat atau lemak baik yang penting untuk jantung seperti kacang tanah, badam, walnut dan avokado.

6. Fokus pada senaman menguatkan daya tahan

Latihan dan senaman mempunyai kesan yang berbeza pada tubuh badan dan berbeza antara satu sama lain. Beberapa senaman dikhaskan untuk menurunkan berat badan dan ada juga senaman yang sangat membantu untuk meningkatkan berat badan. Fokus pada peningkatan kekuatan dan latihan hipertropi sekurang-kurangnya kali seminggu untuk merangsang perkembangan otot.

Sasarkan senaman mengangkat berat untuk menggunakan otot dan senaman tekanan dapat membantu mengembang dan meningkatkan jisim otot. Ini sangat penting bagi orang yang ingin menambah berat badan supaya kalori tambahan dapat digunakan untuk membina otot dan bukannya lemak. Dengan melakukan senaman secara teratur dan diet yang optimum, peningkatan ukuran otot akan dapat dilihat sekitar 1.3kg sebulan [5].

Badan dapat mengatur tahap kelaparan dan kadar metabolisma setiap kali kita berusaha mengatasi berat badan sedia ada. Oleh itu, ada sesetengah orang mempunyai halangan yang sangat besar untuk menambah berat badan. Apabila individu seperti ini mula makan lebih banyak daripada selalunya, badan anda bertindak balas dengan mengurangkan selera makan dan meningkatkan metabolisma badan.

Oleh itu, rahsia di sebalik meningkatkan berat badan secara konsisten adalah makan lebih banyak kalori daripada jumlah yang diperlukan. Lakukan tanpa mengendahkan tindak balas badan yang mula merasa kenyang dan hilang selera makan.

[1] Ke-You, G., & Da-Wei, F. (2001). The magnitude and trends of under-and over-nutrition in Asian countries. Biomedical and environmental sciences: BES, 14(1-2), 53-60.

[2] Cornier, M. A., Grunwald, G. K., Johnson, S. L., & Bessesen, D. H. (2004). Effects of short-term overfeeding on hunger, satiety, and energy intake in thin and reduced-obese individuals. Appetite, 43(3), 253-259.

[3] Wilkinson, S. B., Tarnopolsky, M. A., MacDonald, M. J., MacDonald, J. R., Armstrong, D., & Phillips, S. M. (2007). Consumption of fluid skim milk promotes greater muscle protein accretion after resistance exercise than does consumption of an isonitrogenous and isoenergetic soy-protein beverage–. The American journal of clinical nutrition, 85(4), 1031-1040.

[4] Josse, A. R., Tang, J. E., Tarnopolsky, M. A., & Phillips, S. M. (2010). Body composition and strength changes in women with milk and resistance exercise. Medicine & Science in Sports & Exercise, 42(6), 1122-1130.

[5] Clark, N. (2005). Bulking Up: Helping Clients Gain Weight Healthfully. ACSM’s Health & Fitness Journal, 9(5), 15-19.


Misteri Wabak Maut Hitam (Black Death)

Satu ketika dahulu dunia telah dilanda wabak yang begitu dahsyat pada pertengahan tahun 1300 an di Eropah dan Asia iaitu wabak maut hitam (Black Death). Kisahnya bermula di Eropah pada Oktober 1347 apabila 12 buah kapal layar daripada Laut Hitam telah berlabuh di Pelabuhan Sicily, Messina, Itali. Namun, apa yang menakutkan dan mengejutkan orang ramai adalah mereka menjumpai kebanyakan kelasi kapal yang telah mati manakala yang masih hidup mengalami sakit tenat serta dipenuhi bisul hitam yang mengalirkan darah dan nanah.

Pihak berkuasa Sicily telah mengarahkan kapal tersebut untuk keluar daripada pelabuhan tersebut, malangnya sudah terlambat. Lima tahun kemudian, Maut Hitam telah membunuh lebih dari 20 juta penduduk di Eropah, bersamaan dengan satu pertiga daripada populasi benua tersebut.

Bagaimana Maut Hitam ini bermula?

Sebelum kapal yang dipenuhi mayat tersebut berlabuh di pelabuhan tersebut, orang-orang Eropah telah medengar ura-ura mengatakan bahawa Maut Hitam ini atau dikenali sebagai ‘Great Pestilence’ telah menyerang laluan perdagangan di bahagian Timur dunia. Malahan, penyakit yang amat digeruni ini telah melanda China, India, Parsi dan Mesir pada awal 1340 an. Wabak ini dikatakan berasal dari Asia sejak 2000 tahun lalu yang dikatakan merebak melalui kapal yang berdagang.

Wabak ini bermula akibat peperangan yang berlaku antara tentera Mongol dan tentera China. Ketika penaklukan oleh tentera Mongol di kota Kaffa, tentera Mongol mula melontar mayat-mayat mati akibat wabak tersebut keluar melepasi tembok kota Kaffa bagi bertujuan untuk menjangkiti penduduk-penduduk Kaffa pada ketika itu. Pada masa yang sama, 12 buah kapal dari Genoa sedang berdagang di Kaffa yang kemudiannya kapal-kapal tersebut berlabuh di Sicily dengan anak-anak kapal yang telah dijangkiti dengan wabak tersebut.

Penyair Itali, Giovanni Boccaccio menggambarkan bahawa pada peringkat awal wabak, terdapat bengkak di sekitar ketiak dan kemaluan daripada saiz sebiji telur hinggalah kepada saiz sebesar buah epal. Bengkak ini kemudiannya menjadi bisul dan mengeluarkan darah dan nanah diikuti dengan gejala-gejala yang lain seperti demam, muntah, cirit-birit, kesakitan pada anggota badan kemudiannya mengundang maut.

Wabak ini menyerang sistem limfatik yang menyebabkan bengkak pada nodus limfa. Sekiranya terlambat untuk mendapatkan rawatan, jangkitan wabak ini akan merebak ke saluran darah atau paru-paru.

Apa yang Menyebabkan Wabak Tersebut Berlaku?

Pada akhir abad ke-19, Alexandre Yersin telah menemui sejenis bakteria yang dinamakan Yersinia pestis. Sejenis spesis daripada genus Bacillus, yang disebarkan melalui kutu dan roden seperti tikus yang seterusnya menyebarkan jangkitan tersebut kepada manusia. Manakala, wabak ini tersebar kepada seorang individu kepada individu yang lain melalui udara.

Bagaimana Wabak ini Berakhir?

Wabak Maut Hitam ini tidak hilang sepenuhnya kerana kembali menyerang selepas beberapa tahun. Wabak London pada tahun 1655 adalah wabak yang terbesar yang pernah berlaku di England. Manakala di Sepanyol dan Jerman, wabak tersebut berakhir pada abad ke-17. Wabak Marseilles di Perancis pada tahun 1720-1721 adalah wabak terbesar yang pernah berlaku di Barat Eropah.

Pelabuhan di Venice Berjaya memperlahankan wabak tersebut daripada berjangkit apabila kelasi-kelasi kapal diarahkan untuk mengasingkan diri sehinggalah terbukti bahawa mereka tidak dijangkiti oleh wabak tersebut. Mereka perlulah berada di atas kapal selama 30 hari (trentino) yang kemudiannya ditambah kepada 40 hari (quarantine). Dari situ, muncullah perkataan asal ‘quarantine’ yang masih digunapakai hingga ke hari ini.

Perundangan mengenai kebersihan untuk meningkatkan kesihatan orang awam juga dikatakan membantu untuk mengawal wabak tersebut daripada terus merebak. Walaubagaimanapun, kajian mengenai Yersinia pestis masih banyak lagi yang perlu diterokai walaupun telah dijumpai pada 125 tahun yang lalu.

Adakah Maut Hitam Masih Wujud?

Walaupun epidemik Maut Hitam berlaku pada awal 1350 an, namun wabak tersebut kembali semula untuk beberapa generasi berabad lamanya. Amalan dan penjagaan kebersihan oleh masyarakat awam telah membuktikan bahawa wabak tersebut dapat dibendung walaupun tidak dapat dihilangkan secara sepenuhnya. Walaupun terdapat antibiotik yang digunakan untuk merawat penyakit tersebut, masih lagi terdapat 1000 hingga ke 3000 kes setiap tahun menurut WHO.

Black DeathWhat Was The Black DeathMaut Hitam – IluminasiDemeure, C.E., Dussurget, O., Mas Fiol, G. et al. Yersinia pestis and plague: an updated view on evolution, virulence determinants, immune subversion, vaccination, and diagnostics. Genes Immun 20, 357–370 (2019).


Prinsip Archimedes dan Kegunaannya pada Kapal Selam

Apakah itu prinsip Archimedes dan aplikasinya dalam kehidupan harian? Artikel ini akan membincangkan berkenaan definisi prinsip archimedes dan aplikasinya.

Sejarah Penemuan Prinsip Archimedes

Siapakah yang menemukan Prinsip Archimedes? Archimedes ialah seorang ahli matematik, ahli fizik, jurutera, ahli astronomi dan ahli falsafah Yunani yang dilahirkan di Itali. Pada usia mudanya beliau belajar di Kota Alexandria, Mesir. Pada suatu hari Raja Hiero II menitahkan Archimedes untuk menyiasat mahkota emasnya dicampuri perak ataupun tidak. Archimedes memikirkan bagaimana untuk mencari jalan penyelesaian tersebut sehinggalah dia berasa amat letih untuk meyelesaikan masalah tersebut.

Kemudian, dia merendamkan dirinya dalam bekas besar yang berisi air yang penuh. Semasa merendamkan dirinya, dia memerhatikan ada air yang tumpah ke lantai dan merasakan badannya dalam air menjadi lebih ringan. Lantas, dia terus bangun dan berlari sambil menjerit ”Eureka! Eureka!” yang bermaksud “Saya sudah dapat jawapan!” “Saya sudah dapat jawapan!”. Dia berlari dengan gembiranya.

Lalu, Archimedes menimbang mahkota itu untuk memperoleh beratnya kemudian dia mencelupkan mahkota tersebut ke dalam air dan mengambil bacaan berat mahkota itu dalam air. Lalu dia menimbang berat emas murni seberat bacaan mahkota. Emas murni dimasukkan ke dalam air. Air yang tumpah diambil bacaan. Mengikut pemerhatiannya, air bacaan mahkota lebih banyak keluar. Dia dapat simpulkan bahawa mahkota raja bukan diperbuat daripada emas murni malah dicampurkan dengan perak.

Apabila suatu objek direndam di dalam air, kita merasakan objek itu lebih ringan daripada berat sebenarnya. Perbezaan antara daya yang bertindak pada permukaan atas dan bawah objek ialah daya tujah ke atas, dikenali sebagai daya apungan. Apakah yang dimaksudkan dengan daya apungan? Lihat gambar di bawah.

Berat sebenar bongkah kayu di udara ialah sebanyak 12N. Manakala berat bongkah kayu ketika dalam air ialah 6N yang disebut sebagai berat ketara. Bagaimana daya apungan dikira? Perbezaan antara berat sebenar dan berat ketara, maka itulah daya apungan bongkah kayu.

Bagaimana daya apungan dikaitkan dengan Prinsip Archimedes? Prinsip Archimedes menyatakan apabila suatu objek direndam ke dalam bendalir sepenuhnya atau separa penuh, berat bendalir yang disesarkan itu adalah sama nilainya dengan daya apungan. Apabila satu bongkah kayu direndam ke dalam tangki Eureka ada sejumlah air yang tersesar masuk ke dalam bikar. Isipadu cecair yang tersesar sebenarnya adalah sama dengan isipadu bahagian objek yang tenggelam.

Hubungan Konsep Daya Apungan dan Konsep Keapungan

Cuba ujikaji antara bongkah kayu dan duit syiling 50sen yang diletakkan ke dalam bikar berisi air. Objek mana yang akan terapung dan tenggelam? Semestinya bongkah kayu akan terapung pada permukaan air. Ketika diletakkan di dalam air, berat kayu yang bertindak kearah bawah cuba menarik kayu itu kebawah tetapi pada masa yang sama daya apungan yang terhasil pula menarik bongkah kayu ke atas.Mengapa duit syiling akan tenggelam? Ini disebabkan oleh berat duit adalah lebih besar daripada daya apungan yang bertindak keatas duit tersebut.Kesimpulannya, sesuatu objek tenggelam kerana berat objek lebih besar daripada daya apungan. Manakala suatu objek akan terapung kerana daya apungan sama dengan berat objek tersebut. Apa yang akan berlaku untuk kes dimana daya apungan lebih besar daripada berat objek? Mari kita lihat contoh mudah untuk situasi kapal selam.

Aplikasi Prinsip Archimedes pada Kapal Selam

Kapal selam adalah jentera yang amat unik. Ia boleh terapung di permukaan air kemudian tenggelam ke dasar laut dan ia juga mampu naik semula ke permukaan. Semua pergerakan ini berlaku kerana kapal selam mempunyai tangki ballast pada dasarnya.

Air laut akan dibiar masuk ke dalam tangki ballast dan menyebabkan berat kapal selam semakin bertambah. Ketika berat kapal selam bertambah melebihi daya apungan, daya paduan yang terhasil akan menarik kapal selam itu tenggelam ke bawah.

Untuk naik semula ke atas, kapal selam akan mengurangkan jumlah beratnya dan mengeluarkan semula air daripada tangki ballast. Apabila tangki ballast itu kosong, nilai daya apungan pula melebihi jumlah berat kapal selam. Ini menghasilkan daya paduan yang menarik semula kapal selam ke atas permukaan air. Begitulah proses jentera kapal selam berfungsi.

Prinsip Arcimedes pada Kapal Laut

Konsep daya apungan juga diguna pakai dalam pembinaan kapal laut. Sebuah kapal yang diperbuat daripada logam boleh terapung kerana tujah ke atas kapal (daya yang bertindak kearah atas) adalah sama dengan berat kapal. Kapal mempunyai ruang udara yang besar menyebabkan isipadu air yang disesarkan adalah lebih besar.

Setiap kapal mempunyai garis Plimsoll yang ditanda pada sisi kapal untuk menunjukkan kedalaman yang selamat untuk belayar dan juga sebagai tanda untuk had muatan kapal dalam keadaan tertentu kerana ketumpatan air laut juga berubah mengikut tempat dan musim.

Prinsip Archimedes juga bukan sahaja berlaku dalam medium cecair, malah boleh berlaku pada medium udara. Sebagai contoh belon udara panas. Ketika udara di dalam belon dipanaskan, ketumpatan udara di dalamnya semakin berkurang berbanding ketumpatan udara di luar belon. Pada yang sama, belon mengembang menjadi besar. Semakin besar belon mengembang semakin banyak isipadu udara yang disesarkan. Maka berat udara di persekitaran yang disesarkan itu juga bertambah.

Menurut prinsip Archimedes, berat udara yang tersesar itu sama nilainya dengan nilai daya apungan. Akhirnya, ini menghasilkan daya apungan yang semakin tinggi. Apabila daya apungan yang terhasil melebihi berat belon tersebut, ia akan terangkat ke atas udara dan boleh berada di udara.

Jika belon hendak turun ke bawah, api akan dipadamkan maka udara di dalam belon semakin lama semakin sejuk. Ini menyebabkan ia menjadi tumpat dan belon akan turun ke bawah dan mendarat.

Artikel Berkaitan: Prinsip Bernoulli

Malek, Ir. Dr. Latifah, and Choong Li Li. Kuasai Melalui Diagram : FIZIK SPM. Shah Alam, Selangor, Sap Publications (M) Sdn Bhd, 2014.Seng Teek Foo. Success Physics SPM. edited by Cheng Teik Yee, Selangor, Malaysia Oxford Fajar Sdn. Bhd, 2008.Mata Pelajaran Tingkatan 4. “EduwebTV: FIZIK Tingkatan 4 – Prinsip Archimedes.” YouTube, 11 Nov. 2015,“Prinsip Archimedes.”. Accessed 10 Oct. 2020.“Prinsip Fizik Tentang Air (Prinsip Archimedes Dan Prinsip Pascal).” Diari H20. Accessed 10 Oct. 2020.Blog, Mazanggit’s. “Sejarah Archimedes.” Mazanggit’s Blog, 5 Oct. 2012,  Accessed 10 Oct. 2020.


Sawan Demam: Punca, Simptom dan Rawatan

Apakah punca dan rawatan kepada masalah sawan demam? Artikel ini akan membincangkan dengan serba ringkas berkenaan masalah ini.

Sawan demam merupakan satu keadaan yang sering dialami oleh kanak kanak mahupun bayi. Ia berlaku kepada mereka yang berusia dari umur 3 bulan hingga 3 tahun. Sawan ini terjadi ketika mereka mengalami demam panas bersuhu 39 hingga 40 darjah. Perubahan suhu tinggi dengan mendadak menyumbang kepada terjadinya sawan. Ia biasanya terjadi sekiranya kanak kanak tersebut mengalami jangkitan.

Sawan demam mempunyai 2 jenis, jenis ringkas dan kompleks. Sawan demam kompleks merujuk kepada berlakunya sawan dalam tempoh masa yang lama berbanding sawan demam ringkas. Sawan demam ringkas adalah lebih kerap dialami.

Tidak sedarkan diriAnggota badan bergerak secara mengejutKelesuan dan kekeliruan setelah episod sawan berakhirAnggota badan tidak lemah

Sawan demam ringkas kerap terjadi selama kurang dari 2 minit tetapi boleh bertahan selama 15 minit. Ia hanya berlaku sekali dalam masa 24 jam.

Tidak sedarkan diriAnggota badan bergerak secara mengejutLemah pada anggota badan seperti kaki dan tangan

Sawan demam kompleks berlaku lebih lama dari 15 minit. Beberapa episod sawan juga berlaku dalam masa 30 minit.

Sawan demam sering terjadi apabila bayi atau kanak kanak mengalami jangkitan dan mengalami demam bersuhu tinggi. Jangkitan ini boleh terjadi di saluran pernafasan, saluran pencernaan dan saluran air kencing.

Selain itu, punca sawan demam juga boleh disebabkan:

Demam selepas mengambil suntikan imunisasi terutamanya vaksin MMR. Demam bersuhu tinggi ini terjadi dalam tempoh 8 hingga 14 hari mendapatkan suntikan MMR.Demam yang berpunca dari jangkitan virus atau bakteria dalam badan.Faktor risiko seperti sejarah perubatan ahli keluarga lain yang pernah mengalami sawan demam.

Walaupun sawan demam bersifat sementara dan jarang menyebabkan komplikasi serius, terdapat beberapa perkara yang perlu anda lakukan sekiranya anak anda mengalami sawan.

Segera hubungi doktor dan dapatkan bantuan di hospital sekiranya anak anda mengalami sawan. Ketika anak anda mengalami sawan, berikut merupakan perkara yang perlu anda lakukan:

Baringkan mereka di bahagian sisiJangan meletakkan barangan seperti sudu dalam mulut anak andaElakkan dari menahan dan melawan pergerakan anak andaJauhkan anak anda dari objek berdekatan yang mungkin mencederakan mereka ketika sawan seperti pisau dan guntingCatat masa sawan berlaku dan perhatikan pergerakan anak andaLebih baik jika anda dapat merakam anak anda dan tunjukkan kepada doktor

Segera bawa anak anda ke hospital sekiranya sawan berlaku terlalu lama ataupun anak anda berhenti bernafas.

Setelah itu, pastikan anak anda diberikan ubat bagi mengawal demam seperti Paracetamol. Tuam dahi anak anda menggunakan tuala basah dan lap seluruh badan anak bagi menurunkan suhu. Kebanyakan sawan demam tidak memerlukan kemasukan ke hospital dan tidak memerlukan rawatan ubatan.

Doktor akan memberikan anak anda ubat sawan seperti diazepam bagi menghentikan episod sawan. Mereka yang kerap mengalami sawan demam mempunyai risiko untuk menghidapi penyakit epilepsi apabila dewasa.

Sawan demam tidak dapat dielakkan kecuali dalam kes sawan demam yang berulang.

Jika anda mendapati anak anda demam, anda digalakkan untuk memberikan ubat demam seperti Paracetamol bagi mengelakkan suhu menjadi terlalu tinggi. Walaupun begitu, tiada data yang menunjukkan bahawa memberi ubat demam dapat mencegah sawan demam.

Disebabkan kebanyakan sawan demam tidak mempunyai komplikasi serius dan tidak berpanjangan, anda tidak digalakkan untuk memberikan ubat sawan kepada anak anda bagi mengelakkan daripada terjadinya sawan.

Sawan demam tidak perlu dirisaukan walaupun sesetengah ibubapa akan risau melihat keadaan anak terutamanya bagi yang kali pertama mengalaminya. Anda perlu membawa anak anda berjumpa doktor setelah mengalami sawan kali pertama bagi mengenal pasti sekiranya terdapat punca sawan lain dan anak anda memerlukan rawatan lanjut.

Beri perhatian terhadap tanda tanda amaran berikut:

Kejang leherMuntah muntahKesukaran bernafas

Segera bawa anak anda ke hospital sekiranya tanda amaran diatas dikenal pasti. Anak anda akan kembali meneruskan aktiviti secara normal setelah sawan berakhir tanpa sebarang komplikasi.

Bromfield EB, et al. (2006). An introduction to epilepsy. – NSBIFebrile seizures. (2016). – NHSFebrile seizures fact sheet [Fact Sheet]. (2015). – NIHMayo Clinic Staff. (2014). Febrile seizure – Mayoclinic


Cara Tut Pokok yang Mudah dan Betul

Bagaimanakah cara tut pokok dengan kaedah betul dan mudah? Artikel ini akan menerangkan cara yang betul untuk mendapat pokok yang berhasil daripada kaedah tut yang betul.

Mungkin sebahagian daripada kita ada yang ingin menanam varieti pokok misalnya pokok durian Musang King. Akan tetapi, dikekang dengan modal pendahuluan yang terhad untuk membeli varieti tersebut. Jangan risau! Hal-hal sebegitu tidak akan lagi membantutkan hasrat anda untuk menanam tanaman itu.

Dengan kaedah tut, anda mampu mendapatkan atau membanyakkan lagi benih pokok sekiranya anda ada pokok tersebut. Cuma yang diperlukan hanyalah kemahiran dan kerajinan anda untuk melakukannya. Boleh sahaja anda dapatkannya dengan meminta keizinan jiran yang mempunyai benih pokok tersebut untuk melakukan perkara sedemikian. Mudah bukan? Akan tetapi, sebelum itu anda perlulah ilmu pengetahuan dalam melakukan pengetutan pokok. Hari ini, saya akan kongsikan kepada anda cara tut pokok serta penjelasan mudah dan berkesan terhadap teknik ini.

Teknik ini adalah merupakan salah satu cara pembiakan vegetatif ataupun tampang. Ianya dilakukan bagi mendapatkan baka atau benih pokok induk dengan cara melakukan tut pada bahagian dahan atau ranting. Bahagian yang ditut akan mengeluarkan akar menandakan kaedah ini berkesan.

Pertumbuhan akar tersebut terjadi kerana pembuluh yang menyalurkan air dan makanan pada dahan disekat lalu meransang pertumbuhan akar pada bahagian tersebut. Walaubagaimanapun, perlu disedari bahawa teknik ini ada kelebihannya dan masih ada kekurangannya.  Antara kelebihan kaedah ini adalah;

Mengekalkan ciri pokok indukMempunyai tahap kematangan yang lebih baik

Benih yang ditut lebih mudah tumbang kerana tidak mempunyai akar tunjangMemerlukan kemahiran dan pengalaman yang tinggi dalam melakukan pengetutan

Peralatan dan Bahan yang Diperlukan

Zaman demi zaman, teknologi semakin berkembang. Justeru itu, perkembangan teknologi turut memberi perubahan besar terhadap pembangunan industri pertanian. Bagi memudahkan proses ini, inovasi pertanian telah ditambahbaik bagi memudahkan proses penyediaannya. Inovasi pisau ino-tut dan ino-clamp telah diperkenalkan bagi memudahkan dan memastikan proses pengetutan dijalankan dengan lebih efisien.

Namun begitu, proses ini masih lagi boleh menggunakan pisau biasa dan memerlukan bahan asas seperti medium tanah, tali raffia ataupun cable tie, dan plastik lut sinar. Cuma, ianya dapat ditambahbaikkan keberkesanannya dengan penggunaan inovasi pisau ino-tut dan ino-clamp. Bergantung kepada anda samada memilih untuk menggunakan antara kedua-dua teknik ini.

Kini, kita boleh memilih samada menggunakan cara konvensional ataupun dengan kaedah ino-tut. Dibawah saya nyatakan serba ringkas peralatan serta bahan yang diperlukan bagi teknik ini;

Medium(Tanah + Pasir + Cocopeat)

Pertama sekali, kita kenalah memilih dahan pokok induk yang sihat serta pastikan ukuran diameternya lebih kurang 1cm. Sekiranya terdapat tunas atau ranting kecil pada bahagian yang hendak dilakukan tut, seeloknya dibuang terlebih dahulu bahagian tersebut supaya tidak mengganggu pembentukan akar.Kemudian, buat dua kelaran atas bawah mengelilingi dahan pada jarak 2 – 5cm menggunakan pisau yang tajam dan bersih. Setelah dikelar, kupas dan kikis lapisan kambium atau lapisan hijau pada bahagian kulit tersebut sehingga menampakkan lapisan keputihan. Ianya bertujuan untuk mengelakkan bahagian kulit itu bercantum semula yang boleh menyebabkan tidak berlaku pertumbuhan akar.Seterusnya, sapukan hormon pengakaran pada bahagian kelaran tersebut bagi meransang pembentukan akar. Sediakan campuran tanah, pasir dan hampas kelapa ataupun cocopeat sebagai medium tut. Pastikan medium tadi dalam keadaan lembab.Lalu, medium yang dihasilkan kemudian dibentuk seperti bebola dan dilekapkan pada bahagian kikisan tadi.Selepas itu, balut bahagian yang ditut tersebut dengan plastik lut sinar dan diikat pada bahagian hujungnya samada dengan tali raffia ataupun cable tie.Biarkan dahan yang ditut itu sehingga pertumbuhan akar tampak jelas melalui plastik lutsinar tersebut. Akhir sekali, kerat bahagian itu dan boleh ditanam serta-merta dalam polibag atau terus pada tanah untuk penjagaan.

Pilih pokok dan dahan yang sesuai yang berukuran diameternya lebih kurang 1cm.Cengkam dahan menggunakan pisau ino-tut dan kemudian, buat pusingan 360 darjah lawan jam untuk mengelar bahagian kambium tersebut. Dengan penggunaan alat ini, kedua-dua kelaran tersebut dilakukan serentak dapat dilakukan serentak.Kemudian, sapukan hormon pengakaran pada bahagian yang dikelar.Sediakan campuran tanah, pasir dan hampas kelapa ataupun cocopeat sebagai medium tut seperti yang dinyatakan pada kaedah konvensional tadi.Sediakan plastik lutsinar dan medium tanah dan diletakkan dalam ino-clamp.Ino-clamp akan dicengkamkan pada dahan yang telah dikelar, dimampatkan serta dikuncikan bersama medium dan plastik tadi.Ikat menggunakan ‘cable tie’ pada bahagian atas dan bawah plastik.Cabut semula ino-clamp.Biarkan dahan yang ditut itu sehingga pertumbuhan akar tampak jelas melalui plastik lutsinar tersebut. Akhir sekali, kerat bahagian itu dan boleh ditanam serta-merta dalam polibag atau terus pada tanah untuk penjagaan.

Perbezaan Antara Kaedah Konvensional dengan Set Ino-Tut

Teknik ini boleh diaplikasikan untuk apa –apa jenis pokok yang anda ingin usahakan seperti mangga, manggis, durian dan sebagainya. Sebelum melakukan tut, perlu pastikan peralatan dan bahan adalah lengkap dan disediakan awal.

Ianya memerlukan kemahiran dan pengalaman. Sekiranya anda ingin mempelajarinya, latihan secara intensif perlu dipraktikkan bagi membiasakan diri anda dengan kerja-kerja ini. Sekiranya tidak, upahlah individu yang berpengalaman yang mempunyai kemahiran dalam teknik ini. Sekian sahaja daripada saya. Selamat mencuba dan semoga berjaya!

Artikel berkaitan: Cara Tanam Durian

Jabatan Pertanian Negeri Melaka. (nd). Alat Ino-tut & Ino-clamp.Majlis Perbandaran Klang. (2013). Manual: Lenturan Tut. Manual MPK BIL. 117.